மாணவர்களை நிர்வாணமாக்கி தாக்குதல்: புகாரை ஏற்க மறுத்த 3 போலீசார் சஸ்பெண்ட்

பெங்களூரு அடுத்த ஒசகோட்டை அரசு பள்ளியில் படித்து வந்த 3 மாணவர்களை, கடந்த 30ம் தேதி, அதே பகுதியை சேர்ந்த நூருதீன் என்பவர் நண்பர்களுடன் சேர்ந்து அடித்து உதைத்தார். நிர்வாணமாக்கி மாணவர்களை தாக்கியதில், அவர்களுக்கு பலத்த காயம் ஏற்பட்டது. தகவல் அறிந்து சென்ற பெற்றோர் மாணவர்களை மீட்டு மருத்துவமனையில் சேர்த்தனர். அங்கு அவர்களுக்கு தீவிர சிகிச்சை அளிக்கப்பட்டது. இதற்கிடையில் பெற்றோர் கொடுத்த புகாரை போலீசார் ஏற்க மறுத்துவிட்டதாக தெரிகிறது. இதனால் குழந்தைகள் நலத்துறை மற்றும் பாலியல் தடுப்பு குழுவை சேர்ந்த அதிகாரிகள் போலீசார் மீது கடும் அதிருப்தி தெரிவித்தனர். மேலும் புகாரை ஏற்க மறுத்த போலீசாரை சஸ்பெண்ட் செய்யவேண்டுமென்று உயரதிகாரிக்கு கோரிக்கை வைத்தனர். நேற்று அவர்களின் கோரிக்கையை ஏற்ற போலீசார் பணியில் அலட்சியமாக இருந்ததாக கூறி, ஒசகோட்டை எஸ்.ஐ தயானந்த், தலைமை காவலர் ராஜூ, ஜெயராம் ஆகியோரை ஊரக எஸ்.பி அமித் சிங் சஸ்பெண்ட் செய்து உத்தரவிட்டார். புகாரை ஏற்பதற்கு ஏன் மறுப்பு தெரிவித்தார்கள் என்பதற்கான உரிய விளக்கம் அளித்த பின்னரே பணியில் சேரவேண்டுமென்று உத்தரவிடப்பட்டுள்ளது.


7% அரசாங்க வேலைவாய்ப்புகள் நிலாச்சோறு கதையாகுமா?

மலேசியாவின் வளர்ச்சிக்கு முதுகெலும்பாக அர்ப்பணித்த வர்கள் இந்தியர்கள் எனும் வரலாறு முழுமையாக மறைக்கப்பட்டு விட்டதை அனைவரும் அறிவோம். ரப்பர் மரத்திற்கும் செம்பனை மரங்களுக்கும் மட்டுமே முகவரியைத் தராத 200 ஆண்டு கால இந்தியர்கள் சாலைகளுக்கும் தந்தித் தூண்களுக்கும் மின்சார கடத்திகளுக்கும் துறைமுகத் தூண்களுக்கும் முகவரியைக் கொடுத்தவர்கள் 60 ஆண்டு கால சுதந்திரத்தின் வழி முழுமையாக முகவரிகளைத் தொலைத்து விட்ட அவலத்திற்கு ஆறுதல் மட்டுமே கூற முடியும்.

ரப்பர் மரத்தைச் சீவுவதற்குக் குனிந்த முத்துசாமி நிமிரவே இல்லை. சூட்டோடு சூடாக கருத்துப் போய் தார்சாலை யைப் போட்ட கந்தசாமிக்கு வாழ்வியலே இல்லை. வெளிக்காட்டு வேலைக்கு ஆளாய்ப் பறந்த மீனாட்சிக்கு தங்குவதற்குக் கூரையே இல்லை. உயிரையும் பணயம் வைத்து நாட்டை உருவாக்கியவர்களின் இன்றைய தலைமுறை யினருக்கு உரிமையே இல்லாமல் போய்விட்டது.

60 ஆண்டுகளில் அனைத்து உரிமைகளையும் அடைமானம் வைத்துவிட்ட அரசியல் பிரதிநிதித்துவத்தின் சாகசத்தி னால் நாளைய விடியலில் கையேந்தி நிற்கும் சமூகமாக மாறுவதைத் தவிர மாற்று வழி உண்டா என்றே ஏவுகணை கேட்கின்றது. ஆண்டுதோறும் சடங்குப்பூர்வமாக அறிவிக் கப்படும் பட்ஜெட்டில் மட்டுமே இந்தியர்கள் என்ற வார்த்தை பயன்படுத்தப் படுவதாக ஏவுகணை கருதுகின்றது. 2018ஆம் ஆண்டிற்கான மொத்த பட்ஜெட் வெ. 280 பில்லியன். இந்தியர்களுக்கு வெறும் வெ. 100 மில்லியன் மட்டுமே மானிய ஒதுக்கீடு. ஏற்கெனவே ஒடுக்கப்படும் சமூகமாக எல்லா துறைகளிலும் விடுபட்டுள்ளோம் என்பதற்குச் சான்றுகளே தேவையில்லை. குட்டக் குட்டக் குனியும் சமூகமாக உருமாற்றம் பெற்றுள்ள மலேசிய இந்திய சமூகத்திற்கு விடியலுக்கான தூரம் அறவே தெரியவில்லை என்பதே  சத்தியமான உண்மையாகும்.

குதிரைக் கொம்பான வேலை வாய்ப்புகள்!

கோழி மேய்த்தாலும் கும்மனியில் மேய்க்க வேண்டும்" என்ற தாரக மந்திரத்திற்குச் சொந்தக்காரர்கள் மலேசிய இந்தியர்கள் என்பதை யாராலும் மறுக்க முடியாது. அரசாங்க வேலை வாய்ப்புகள் இருந்தால் குடும்பத்தின் எதிர்காலத்தினை மேம்படுத்திவிட முடியும் என்பதை நிரூபித்தவர்கள் நமது சமூகத்தினர்.

* ஜே.கே.ஆரில் வேலை செய்த சாதாரணத் தொழிலாளர்கள்!

* மின்சார வாரியத்தில் தூண்களைப் பொருத்தும் தொழிலாளர்கள்!

* மாவட்ட இலாகாக்களில் சாதாரண வேலையைச் செய்தவர்கள்!

* அலுவலகங்களில் தோட்டக்காரர்களாக பணியாற்றியவர்கள்!

ஆகியோரின் பிள்ளைகளே மருத்துவர்களாகவும் பொறியியலாளர்களாகவும்  ஆசிரியர்களாகவும் வழக்கறிஞர்களாகவும் உருவான நிஜத்தினை யாராவது மறுக்க முடியுமா? நிரந்தர வேலையால் தலைமுறையின் தலையெழுத் தை மாற்றிய சூழல் இன்று நம்மிடமிருந்து அபகரிக்கப்பட்டு விட்டதை யாராவது கேட்டார்களா?

ஆமாம் சாமி" போட்டே நமது அனைத்து வாய்ப்புகளுக் கும் சமாதி கட்டிக் கொண்ட பெருமை நமது அரசியல் தலைவர்களுக்கு மட்டுமே பொருந்தும் என்பதே ஏவுகணையின் வாதமாகும்.

* தனியார் மயக் கொள்கை மலேசிய இந்தியர்களின் அரசாங்க வேலை வாய்ப்புகளை ஒட்டு மொத்தமாக சூறையாடி விட்டது.

* புதிய பொருளாதாரக் கொள்கை (DEB) இந்தியர்களின் அரசாங்க பங்களிப்பை முழுமை யாக முடிவுக்குக் கொண்டு வந்தது.

* அரசாங்க வேலை வாய்ப்பு களின் நடைமுறை மாற்றங் களால் 3 விழுக்காட்டிற்கும் குறைவாகிப் போன அவலங்கள்.

* தமிழ்ப்பள்ளி ஆசிரியர்களைத் தவிர வேறு அரசாங்க வேலை வாய்ப்புகளே இல்லை எனும் எழுதாத சட்ட அமலாக்கம்!

என ஒட்டுமொத்தமாகவே ஓரங்கட்டப்படும் சமூகமாக மாறி வருவதற்கு  நிவாரணம் தேடப்படவில்லை என்பதே நாம் வாங்கி வந்த சாபமாகும்!

சாத்தியப்படாத வாக்குறுதியா?

2018ஆம் ஆண்டு பட்ஜெட் அறிவிப்பின்போது இடைச் செருகலாகப் பிரதமர் டத்தோஸ்ரீ நஜீப் துன் ரசாக் மலேசிய இந்திய சமூகத்தினருக்கு 7 விழுக்காடு (7%) அரசாங்க வேலை வாய்ப்பு களுக்கு திட்டம் வரையப்படும் என கூறியிருந்தார்.  பட்ஜெட்  அறிவிப்பிற்கும் இந்தியர்களின் அரசாங்க வேலை வாய்ப்பிற்கும்  பொருந்தாத இடத்தில் கூறப்பட்டிருக்கும் சூழல் அழும் குழந்தைகளுக்கு நிலாவினைக் காட்டி சோறு ஊட்டும் நடவடிக்கையாகவே ஏவுகணை கருதுகின்றது.

 2013ஆம் ஆண்டில் ஹிண்ட்ராப் மற்றும் தேசிய முன்னணியும் ஏற்றுக் கொண்ட புரிந்துணர்வு  ஒப்பந்தத்தின் வழி (mdu-Blueprint) இந்தியர் களுக்கு 7% அரசாங்க வேலை வாய்ப்புகள் வழங்கப்படும் எனக் கூறியது முதல் இவ்வாண்டு மலேசிய இந்தியர்களுக்கான செயல் வரைவு திட்டத்தினை  (MIB) அறிவிக்கும் வரை துளி யளவுகூட இந்தியர்களுக்கான  அரசாங்க வேலை வாய்ப்புகள் அதிகரிக்கப்படவில்லை என்பதை யாராவது மறுக்க முடியுமா? மூன்றாவது முறையாக மறு வாக்குறுதியாக பட்ஜெட் வழி அறிவித்திருக்கும் நிலையில்  செயல் முறைகளைப் பற்றி தெளிவான நடைமுறைகளை ஏன் வழங்கவில்லை.

அரசாங்க வேலை  வாய்ப்புகள் இந்திய சமூகத்திடமிருந்து   முழுமையாக விடுபட்டுள்ளதற்கு  அரசாங்கத்தின்  நடைமுறைகளே காரணம் என்பதை ஏவு கணை அறிந்துள்ளது. அரசாங்க வேலை வாய்ப்புகளை  முழுமையாக நிர்ணயம் செய்யும் இயந்திரமாகச் செயல்படுவது பொது சேவை ஆணைய மாகும். (Suruhanjaya Perkhidmatan Awam - SPA) பொதுச் சேவைத் துறை ஆணை யத்தில்  பணியாற்றும் அரசாங்க அதிகாரிகளுக்கு புதிய அதிகாரி களைத் தேர்வு செய்வதற்கான அதிகாரம் 100% வழங்கப்பட்டுள் ளது. பொதுச் சேவைத் துறை ஆணையத்தில் பணியாற்றும்  அதிகாரிகளின் விபரங்களை இன ரீதியிலாக ஆய்வு செய்தால் இனி 100 ஆண்டுகளானாலும் இந்தியர் களின் வேலை வாய்ப்புகளை 7 விழுகாட்டிற்குக் கொண்டு வருவது பகல் கனவாகவே மாறிவிடும் என்பது நிஜம்.

பட்டியல் 1 இன் வழி காணப்படும் அதிகாரிகளின் எண்ணிக்கையை ஆய்வு செய்தால் 98% அதிகாரிகள் பெரும்பான்மை இனத்தவர்களாகவே இருப்பதை உணர முடியும். பொதுச்சேவை ஆணையத்தின் வழியே அரசாங்க வேலை வாய்ப்புகளுகான தேர்வுகள் நடைபெறும் நிலையில் பிரதமரின்  7% வேலை வாய்ப்புகள் மலேசிய இந்தியர்களுக்குக் கானல் நீர் என்பதை காத்திருந்துதான் உணர வேண்டுமா? மலேசிய இந்தியர்களுக்கான அரசாங்க வேலை வாய்ப்புகள் 100% முடக்கப்பட்டுள்ளதாகவே அறிய வேண்டியுள்ளது.

மலேசிய பொதுச் சேவைத்துறை ஆணையத்தில் மட்டுமல்லாமல் அரசாங்க வேலை வாய்ப்புகளை ஏற்படுத்தித் தரவல்ல மலேசியக் கல்வி ஆணையம் (Suruhanjaya Pendidikan Malaysia) மற்றும் பல ஆணையங்களிலும் இந்தியர்களுக்கான வேலை வாய்ப்புகளுக்குக் கதவடைக்கும் சூழலே ஏற்பட்டுள்ளதை நாளை ஆராய்வோம்.


தைப்பூச உச்சத்தில் பத்துமலை!

தைப்பூச விழாவை முன்னிட்டு முருகப் பெருமானுக்கு நேர்த்திக் கடனை செலுத்த 35 ஆயிரத்திற்கும் மேற்பட்ட பக்தர்கள் நேற்று பத்துமலையில் திரண்டனர்.உலக முழுவதும் இருக்கும் முருகன் ஆலயங்களில் பிப்ரவரி 9ஆம் தேதி தைப்பூச விழா கோலாகலமாக கொண்டாடப் படவுள்ளது. மலேசியாவின் தாய்க் கோயிலாக விளங்கும் பத்துமலையில் பக்தர்கள் முன்கூட்டியே தங்களின் நேர்த்திக்கடனை செலுத்தத் தொடங்கி விட்டனர். ஜனவரி 14ஆம் தேதி தை மாதம் தொடங்கியது முதல் பக்தர்கள் பத்துமலையில் திரண்டு தங்களின் நேரத்திக்கடனை செலுத்தினர். இவ்வேளையில் நேற்று காலையில் மட்டும் 35 ஆயிரத்திற்கும் மேற்பட்ட பக்தர்கள் பத்துமலையில் திரண்டனர். ஸ்ரீ மகா மாரியம்மன் தேவஸ்தானத்தின் கணக்கெடுப்பின் அடிப்படையில் சுமார் 10 ஆயிரம் பேர் நேற்று பால் குடம் ஏந்திச் சென்று முருகனுக்கு காணிக்கை செலுத்தினர். மேலும் காவடி எடுத்து வந்தும், முடி காணிக்கை செய்தும், கரும்பு தொட்டில் ஏந்தியும் பக்தர்கள் முருகப் பெருமானுக்கு நேர்த்திக் கடனை செலுத்தினர். ஆக மொத்தத்தில் 35 ஆயிரத்திற்கும் மேற்பட்ட பக்தர்கள் பத்துமலையில் திரண்டனர் என்று கூறப்படுகிறது. இந்த எண்ணிக்கை மாலையில் மேலும் அதிகரித்தது என்பது குறிப்பிடத்தக்கது.தைப்பூசத்திற்கு இன்னும் மூன்று நாட்கள் எஞ்சியிருக்கும் வேலையில் பக்தர்கள் தொடர்ந்து பத்துமலையில் திரள்வார்கள் என கூறப்படுகிறது.


நாடாளுமன்றத்திற்கு  திரும்புகிறார் அன்வார்

பெட்டாலிங் ஜெயா,

நாடாளுமன்றத்திற்கு  திரும்புவதைப் பற்றி பிரதமர் துன் டாக்டர் மகாதீர் முகமட்டுடன் தாம் விவாதிக்க இருப்பதாக டத்தோஸ்ரீ அன்வார் இப்ராஹிம் நேற்று கூறினார்.எனினும், தாம் அவசரப்படவில்லை என்றும் நிலவரத்தை ஆராயவிருப்பதாகவும் அவர் தெரிவித்தார். பிகேஆர் ஆலோசகரான அன்வார், கட்சியின் புதிய தலைவராக போட்டியின்றி தேர்ந்தெடுக்கப்பட்டிருப்பது குறிப்பிடத்தக்கது. அவர் கட்சித் தலைவர் பொறுப்பை இவ்வாண்டு இறுதியில் ஏற்பார்.

Read More: Malaysia Nanban Tamil Daily on 10.8.2018


மலேசியாவை ஒட்டுமொத்த சீனாவிடம் விற்கும் முயற்சி. மகாதீர் அம்பலம்.

பெய்ஜிங்,

சீனாவிடம் மலேசியாவை விற்கும் அளவிற்கு முந்தைய தேசிய முன்னணி அரசாங்கத்தின் கொள்கைகள் அந்நாட்டிற்குத் தோதாக அமைந்திருந்தன என்பதை பிரதமர் துன் டாக்டர் மகாதீர் முகமட் சுட்டிக் காட்டியுள்ளார். மலேசிய சந்தை மிகவும் வெளிப்படையானது. மலேசியாவை அப்படியே ஒட்டு மொத்தமாக சீனாவிற்கு விற்பதற்கு அதன் முந்தைய அரசாங்கம் வழி வகுத்திருந்தது என்று இங்குள்ள மலேசிய தொழில் அதிபர்களுடன் நேற்று மதியம் நடைபெற்ற ஒரு சந்திப்பு நிகழ்வில் அவர் கூறினார்.

Read More: Malaysia Nanban Tamil Daily on 20.8.2018


சர்கார் விமர்சனம்

தங்கமுகையதீன்

காலத்திற்கேற்றப் படத்தை தந்திருக்கிறார் ஏ.ஆர்.முருகதாஸ். தமிழக அரசியலை அலசி எடுத்து தமிழக வாக்காளர்களுக்கு அறிவுறத்தப்பட்டிருக்கிறது. ஆட்சியாளர்களை தேர்ந்தெடுக்கும் உரிமை மக்களுக்குத்தான் இருக்கிறது என்பதை மறந்து கிடக்கும் வாக்காளர்களுக்கு நினைவுப்படுத்தும் படம். தனது ஓட்டின் வலிமையை உணராத வாக்காளர்களுக்கு இந்தப்படம் நல்ல பாடம் புகட்டியிருக்கிறது.

அமெரிக்காவில் மிகப்பெரிய கார்ப்ரேட் நிறுவனத்தின் தலைமை நிர்வாக அதிகாரியாக மாதம் ரூ. 1500 கோடி சம்பளம் வாங்கும் விஜய், சென்னைக்கு வருதாக இந்தியாவிலுள்ள கார்ப்ரேட் நிறுவனங்களுக்கு தகவல் வருகிறது. அவரது வருகையால் இந்தியாவிலுள்ள கார்பேட் நிறுவனங்கள் பயந்து நடுங்குகின்றன. காரணம் அவரது புத்திசாலித்தனத்தால் மற்ற கார்ப்ரேட் நிறுவனங்களின் செயல்பாடுகளை நிலைகுலைத்து விடுவதோடு அந்த நிறுவனங்களை மூடியும் விடுகிறார் என்பதால்தான் இந்தியாவிலுள்ள கார்ப்ரேட் நிறுவனங்கள் பயப்படுகிறது. இப்படி ஒரு மிகப்பெரிய அச்சுறுத்தலோடு விஜயை ஆரம்பத்தில் அறிமுகம் செய்கிறார் இயக்குநர் முருகதாஸ். (ஓவர் பில்டப்).

சென்னை விமான நிலையத்திற்கு தனது வெள்ளைக்கார பரிவாரங்களோடு வரும் விஜயை நிருபர்கள் சந்தித்து எதற்காக தமிழகம் வந்துள்ளீர்கள். உங்கள் வருகையால் இங்குள்ள நிறுவனங்கள் பயப்படுகின்றன என்று கேள்வி கேட்கிறார்கள். இன்று நடந்து கொண்டிருக்கும் தேர்தலில் எனது ஓட்டை பதிவு செய்வதற்காகத்தான் சென்னை வந்தேன். இப்போது நேரகாக வாக்குச்சாவடிக்குத்தான் செல்கிறேன். வாக்களித்துவிட்டு உடனே அமெரிக்காவுக்கு திரும்பி விடுவேன் என்று கூறுகிறார். இதை கேட்டதும் பயந்து கொண்டிருந்த மற்ற கார்ப்ரேட் நிறுவனங்கள் சந்தோஷத்தில் பெருமூச்சிவிட்டு அப்பாடா தப்பித்தோம் என்று கூறி அவரவர்கள் வேலையை பார்க்க செல்கிறார்கள். (இவ்வளவு பெரிய பில்டப் எந்த சினிமாவிலும் இல்லை என்றுதான் சொல்ல வேண்டும்).

விஜய் ஓட்டுச்சாவடிக்கு சென்று தனது வாக்காளர் அட்டையையும் கடப்பிதழ்யையும் காட்டி வாக்குச்சீட்டு கேட்கிறார். ஆனால் அவரது ஓட்டு கள்ள ஓட்டுப்போட்டிருப்பது தெரியவருகிறது. இதனால் ஆத்திரம் அடைந்த விஜய் தனது ஓட்டு திருடுப் போய்விட்டது. அதனால் தான் மறுபடியும் வாக்களிக்க அனுமதிக்க வேண்டும் என்று வழக்குப்போடுகிறார்.

சுமார் 30 ஆயிரம் ஓட்டு வித்தியாசத்தில் முன்னணியிலிருக்கும் பழ.கருப்பையா, விஜய்யின் ஒரு ஓட்டால் தோற்றுவிடப் போவதில்லை. இருந்தாலும் பழ.கருப்பையா விஜய்யின் ஒரு ஓட்டால் முதல் அமைச்சர் பதவியை ஏற்க முடியாமல் போய்விடுகிறது. அது எப்படி என்பதான் கதையே.

விஜய்யின் நடிப்பு இந்தப் படத்தில் மாறுபட்டுதான் இருக்கிறது. அலாதியான சுருசுருப்பும் ஒருவகை எதிர்பார்ப்பும் அவரின் நடிப்பில் நன்கு தெரிகிறது. அவரும் நடிகர்கள் விஜயகாந்த், கமல்ஹாசன், ரஜினிகாந்த் ஆகியோரின் வரிசையில் அரசியலுக்கு வருவார் என்று அவரது ரசிகர்களுக்கு உற்சாகம் ஊட்டியிருக்கிறார். அதற்குறிய அறிகுறியை இயக்குநர் படம் முழுவதிலும் பதியவிட்டிருக்கிறார். ராதாரவி பழ.கருப்பையா ஆகியோரிடம் விஜய் பேசும் வசனங்கள் தூள்.

கதாநாயகி கீர்த்தி சுரேஷ்க்கு வலுவான பாத்திரம் இல்லை, விஜய்யின் அனல் பறக்கும் நடிப்பில் சூடேறியிருக்கும் அவரது ரசிகர்களை குளிரவைக்கவே விஜய்யின் கூடவே வருகிறார் கீர்த்தி சுரேஷ். அழகான சிரிப்பும் அமைதியான முகமும் ரசிகர்களை குளிர வைக்கிறது.

வில்லத்தனத்திற்கு ஏற்ற உடல்வாகு கொண்டவராக மாறிவிட்டார் வரலட்சுமி சரத்குமார். அருமையான நடிப்பு.

தந்தை பழ.கருப்பையாவை சாகடிக்க தனது கைகளாலேயே அதிகளவு மாத்திரைகளை கொடுக்கும் காட்சியில் அவர் பேசும் வசனம் அலாதியாக இருக்கிறது. தனது கைகளாலேயே மாத்திரைகளை அதிகமாக கொடுத்துக் கொண்டே வரும்போது, தந்தை சாவை நெருங்கிறார் என்பதை அறிந்ததும் வரலட்சிமியின் கண்கள் கலங்குகிற காட்சியில், ஒரு சிறந்த நடிகரின் (சரத்குமார்) மகள் என்பதை நிருபிக்கிறார். தனது மகளே தன்னை கொல்கிறாள் என்று தெரிந்தும் சிரித்துக்கொண்டே மாத்திரைகளை வாங்கி சாப்பிடும் பழ.கருப்பையாவின் நடிப்பு நம்மை கண்கலங்க செய்கிறது. இதயம் கனக்கச் செய்யும் காட்சி அமைப்பு. ஏ.ஆர்.ரஹ்மானின் இசை ரசிகர்களை கவர்கிறது. பாடலும் ஆடலும் அரங்கத்தை அதிரச்செய்கிறது.

ஓட்டுக்குள்ள வலிமையை உணரச்செய்த இயக்குநர் ஏ.ஆர்.முருகதாஸ் பாராட்டுதலுக்குறியவர்.


மலேசிய நண்பனில்  சித்திரைப் புத்தாண்டு பலன்கள்!

வருடத்திற்கு ஒருமுறை வானத்தில் சூரியன் என்ற பெரும் கிரகம் உச்சத்திற்கு வரும்பொழுது எல்லாம் அந்த வருடத்தில் நாட்டிலும் வீட்டிலும் மாற் றங்கள் நடைபெற்று வருகின்றன. இந்தியாவின் பிரபல ஜோதிடர் ஜோதிட ஆசான் பண்டிதர் பச்சை ராஜென் 12 ராசிக்காரர்களுக்கும் இந்த ’ஹேவிளம்பி’ ஆண்டில் என்னென்ன பலன்கள் நடக்கப் போகின்றன என்பதனை மிக மிக துல்லியமாக ஆராய்ந்து கணித்து எழுதி உள்ளார். வரும் 14-4-2017 வெள்ளிக் கிழமை முதல் தினமும் சித்திரைப் புத்தாண்டு பலன்கள் மலேசிய நண்பன் பத்திரிகையில் வெளியாக உள்ளன என்பதனை மகிழ்ச்சியுடன் தெரிவித்துக் கொள்கிறோம்.


வெ. 500 நிவாரண நிதி கிளந்தானுக்கு முடியும் பினாங்கிற்கு முடியாதா?

பினாங்கு,

வெள்ளத்தால் பாதிக்கப்பட்ட கிளந்தான் மாநில மக்களுக்கு தலா 500 வெள்ளி நிவாரண நிதியை மத்திய அரசாங்கம் வழங்கும் போது, பினாங்கில் வெள்ளத்தால் பாதிக்கப்பட்ட மக்களுக்கு அவ்வாறு வழங்க மறுப்பது ஏன் என்று மாநில முதலமைச்சர் லிம்   குவான் எங் கேள்வி எழுப்பியுள்ளார். அது தொடர்பாக புத்ராஜெயா விளக்கம் அளிக்க வேண்டும் என்று அவர் கேட்டுக்கொண்டார்.

பினாங்கில் வெள்ளத்தால் பாதிக்கப்பட்ட மக்களின் துயரத்தை கருணையோடு பரிசீலனை செய்து அத்தகைய நிதியை பிரதமர் டத்தோஸ்ரீ நஜீப் துன் ரசாக் வழங்க வேண்டும் என்று லிம் குவான் எங் கேட்டுக்கொண்டார்.

பினாங்கில் ஏற்பட்ட வெள்ளம் தொடர்பில் கடந்த நவம்பர் 7  ஆம் தேதி பினாங்கு, செபராங் பிறைக்கு வருகை புரிந்த பிரதமர் நஜீப், மக்கள் படும் துயரத்தை நேரடியாக பார்வையிட்டு சென்றுள்ளார் என்று நேற்று பினாங்கு சட்டமன்றத்தில் மாநிலத்தின் 2018 ஆம் ஆண்டுக்கான பட்ஜெட் மீதான விவாதத்தை முடித்து வைத்து உரையாற்றுகையில் லிம் இவ்வாறு தெரிவித்தார்.

Read More: Malaysia Nanban Tamil News Paper on 15.11.2017


பெண் பத்திரிகையாளர்கள் பற்றிய சர்ச்சை கருத்து: மன்னிப்பு கோரினார் எஸ்.வி.சேகர்

சென்னை,

கடந்த இரு தினங்களுக்கு முன்பு பெண் பத்திரிகையாளர் ஒருவரது கன்னத்தில் ஆளுநர் தன் கையால் தட்டிக்கொடுத்த விவகாரம் சர்ச்சையை ஏற்படுத்தி யது. இதைத்தொடர்ந்து, ஆளுநரும் அந்த செய்தியாளரிடம்  தன் செய்கைக்கு மன்னிப்பு கோரியுள்ளார். தொடர்ச்சியான இந்த சர்ச்சைகளைத் தொடர்ந்து, ஆளுநரைத் திரும்பப்பெற வேண்டும் என்ற கோரிக்கை தமிழக அரசியல் கட்சிகளிடையே எழ ஆரம்பித்துள்ளது.

இந்த சம்பவத்தை அடுத்து, நடிகர் எஸ்.வி.சேகர் தனது  பேஸ்புக் பக்கத்தில் மிக மிக அநாகரிகமான  வார்த்தைகளால்  ஒரு பதிவை பகிர்ந்து இருந்தார். இதற்கு கடும் கண்டனம் எழுந்த உடன் உடனடியாக நீக்கி விட்டார். ஊடகங்களிலும், சமூக வலைத்தளங்களிலும் எஸ்.வி. சேகருக்கு கடும் எதிர்ப்பு எழுந்துள்ளது.

இந்த நிலையில், பெண் பத்திரிகையாளர்கள் பற்றி வெளியிட்ட  கருத்துக்காக எஸ்.வி சேகர் மன்னிப்பு கோரியுள்ளார். மன வருத்தம் ஏற்பட்டுள்ள பத்தி ரிகை சகோதரிகளிடம் மன்னிப்பு கேட்டுக்கொள்கிறேன்” என்று தெரிவித்து உள்ளார்.


அரசாங்கத்தின் அவலங்களையும் அரசியல்வாதிகளின் யோக்கியதைதையும் அலசிப்பார்த்த அறம்

அரசாங்கத்தின் அவலங்களையும் அரசியல்வாதிகளின் யோக்கியதைதையும் அலசிப்பார்த்த இயக்குநர் கோபி நாயரை பாராட்டாமல் இருக்க முடியாது. இப்படி ஒரு இயக்குநர் தமிழ் திரையுலகத்திற்கு கிடைத்தது வரம் என்றுதான் சொல்ல வேண்டும். சினிமா ஒரு பலம் வாய்ந்த செய்தி நிறுவனம் என்பதை எடுத்துக் காட்டியிருக்கிறார். அரசாங்கத்தின் அலட்சியத்தை அப்படியே படம் பிடித்திக்கிறார். வறுமையின் பிடியில் சிக்கியிருக்கும் ஒரு கிராமத்தின் கதை.

தூத்துக்குடி கடலோரத்தில் இருக்கும் கிராமத்தில் முத்துச் சிப்பி குவியல்களில் வேலை பார்க்கும் மனைவி சுனு லட்சுமி. பெயிண்டர் வேலைபார்க்கும் கணவன் ராம். மகன்கள் ரமேஷ், விக்னேஷ். இருவர்களும் சிறுவர்கள். மகள் தன்ஷிகா 4 வயது சிறுமி. எளிமையான குடும்பம் ஏழ்மையான வாழ்க்கை. அமைதியாக அழகாக சித்தரிக்கப்பட்டிருக்கிறார்கள்
.

அந்தக் கிராமத்தில் கார்ப்பரேட் கம்பெனிகள் குளிர்பானம் தயாரிக்க குடிதண்ணீரை உறிஞ்சிக் கொண்டு போகிறார்கள். அதனால் கிராம மக்களுக்கு நிலத்தடி தண்ணீர் இல்லை. தண்ணீருக்காக கலெக்டர் நயன்தாராவின் காரை வழிமறித்து ஆர்ப்பாட்டம் செய்கிறார்கள். கவர்ச்சி உடையில் பார்த்த நயன்தாராவை கதர்ச் சேலை கட்டிய தமிழச்சியாக ரசிக்கும்படி செய்திருக்கிறார்

இயக்குநர். மாவட்ட கலெக்டராக வருகிறார் நயன்தாரா. பாதிக்கப்பட்ட மக்களிடம் பக்குவமாக நிலைமையை எடுத்துச் சொல்லும் விதம், தங்களில் ஒருத்தியாகவே கலெக்டரை மக்கள் நினைக்கும் அளவுக்கு திரைக்கதையை அமைத்திருக்கும் விதமும் அற்புதம்தான். கலெக்டர் கதாபாத்திரத்தையே மறந்து பாதிக்கப்பட்ட மக்களில் ஒருத்தியாகவே தனது உணர்வை அற்புதமாக வெளிப்படுத்துகிறார் நயன்தாரா. குளிர்பானம் தயாரிக்க எடுத்துச் செல்லும் தண்ணீர் லாரியை திருப்பி ஊர்மக்களுக்கு விநியோகம் செய்து வைத்து இப்போது இருக்கும் மாவட்டக் கலெக்டர்களுக்கு பாடம் நடத்துகிறார் இயக்குநர் கோபி நாயர். வாழ்த்துக்கள் கோபி நாயர்.

ஊரின் காட்டுப்பகுதியில் ஆழ்துளை கிணறை தோண்டி அதில் தண்ணீர் இல்லாததால் விரக்தியில் அதை மூடாமல் விட்டுவிடுகிறார் நிலத்தின் சொந்தக்காரர். அந்த ஆழ்துளை கிணற்றில் ராமின் மகள் 4 வயது சிறுமி தன்ஷிகா விழுந்துவிடுகிறாள். அச்சிறுமியை உயிருடன் மீட்க போராடுகிறார்கள் நயன்தாராவும் அக்கிராம மக்களும். படம் முழுக்க இந்த போராட்ட காட்சிகள்தான். படம் பார்ப்பவர்களின் உணர்வை உறைய வைக்கும் காட்சிகள். குழிக்குள் இருக்கும் குழந்தை நமது குழந்தை என்ற உணர்வை ஏற்படுத்துகிறது.

குழந்தை என்னவாகுமோ ஏதுவாகுமோ என்ற பயம், படம் பார்ப்பவர்களின் மனதில் குடிகொண்டுவிட்டது. அறிமுக இயக்குநர் தான் கோபி நாயர். வெள்ளித்திரையை காந்தமாக்கி நமது கண்களை இருப்புத் துண்டுகளாக மாற்றிவிட்டார்.

அத்துடன் விடவில்லை, அலட்சியாக இருக்கும் அதிகாரிகள் ஒருபக்கம், அதிகாரத்தை தவறாக பயன்படுத்தும் அரசியல்வாதிகள் மறுபக்கம். இவர்க ளோடு நயன்தாராவின் தாய் உள்ளம் போராடுகிறது. அப்பப்பா நயன்தாராவா இது. என்ன அருமையான நடிப்பு. ஆழ்துளை கிணற்றில் நமது குழந்தைதான் விழுந்திருக்கிறது என்ற உணர்வை உள்வாங்கிய பிறகுதான் நடிக்க வந்திருக்கிறார் நயன்தாரா. கதர் சேலைக்கும் கலெக்டர் உத்தி யோகத்திற்கும் பெருமை தேடி தந்திருக்கிறார்.

கிணற்றுக்குள் கிடக்கும் குழந்தை எப்படி மூச்சு திணறுமோ அதை அப்படியே வெளிப்படுத்துகிறது குழந்தை நட்சத்திரம் தன்ஷிகா. வில்லன் வேடத்தில் நடித்த ராம், ஒரு தந்தையின் உருக்கத்தை படம் முழுக்க ஓடவிட்டிருக்கிறார். இப்படத்தில் வசனம்தான் முக்கிய கதாநாயகன். அலட்சிய அதிகாரி களையும் அரசியல்வாதிகளையும் இந்த அளவுக்கு எந்தப் படத்திலும் விமர்சிக்க வில்லை. அவர்களின் உண்மை முகத்தை உரித்துக் காட்டியிருக்கிறார் இயக்குநர். எப்படி குழந்தையை மீட்கிறார்கள் என்பதுதான் உச்சக்கட்ட காட்சி. குழந்தை இறந்து விட்டதாக காட்டியிருந்தால், நிச்சியமாக படம் பார்த்தவர்கள் இயக்குநரை அடித்து நொறுக்கி இருப்பார்கள்.அந்த அளவுக்கு ரசிகர்களை ஈர்த்துவிட்ட படம்தான் அறம்.


பேராவில் 10 மாணவர்களுக்கும் குறைவாக உள்ள 7 தமிழ்ப்பள்ளிகளின் உரிமம் காப்பாற்றப்படுமா?

(ப.சந்திரசேகர்)  ஈப்போ,

பேரா மாநிலத்தில் உள்ள 134 தமிழ்ப்பள்ளிகளில் ஏழு தமிழ்ப்பள்ளிகளில் பத்துக்கும் குறைவான மாணவர்கள் பயில்வதால்  அந்த ஏழு தமிழ்ப்பள்ளி களின் உரிமம் காப்பாற்றப்படுவதற்கு உடனடியாக நடவடிக்கை எடுக்க வேண்டிய அவசியம் ஏற்பட்டுள்ளது.

ஹிலிர் பேரா மாவட்டத்தில் இரண்டு  தமிழ்ப்பள்ளிகளும், கிரியான்   மாவட்டத்தில் மூன்று   தமிழ்ப்பள்ளிகளிலும், கோலகங்சார், லெங்கோங் பகுதியில் தலா ஒரு தமிழ்ப்பள்ளியிலும் மாணவர்கள் எண்ணிக்கை  பத்துக்கு கீழாக இருப்பதால் இத்தமிழ்ப்பள்ளிகளை மக்கள் குறிப்பாக இந்தியர்கள் அதிகம் குடி யிருக்கும் பகுதிக்கு மாற்றம் செய்ததால் மட்டுமே இப்பள்ளிகளின் உரிமம் காப்பாற்றப்படும் என்ற  சூழ்நிலை ஏற்பட்டுள்ளது. மாணவர்கள் எண்ணிக்கை குறைவாக இருந்த ஒலிரூட் தமிழ்ப்பள்ளி  உரிமம் தைப்பிங் தாமான்  காயாவுக்கு  மாற்றம்  செய்யப்பட்டது போன்று  ஏழு தமிழ்ப்பள்ளி களின்  உரிமம் காப்பாற்றப்பட வேண்டிய கட்டாயம் ஏற்பட்டுள்ளது.

Read More: Malaysia Nanban News Paper on 17.1.2018


வாஷிங்டனில் நடைபெற்ற அரசியல் நடவடிக்கை தொடர்பான மாநாட்டில் அமெரிக்க அதிபர் டொனால்ட் ட்ரம்ப் கலந்து கொண்டு பேசினார். அப்போது பேசிய அவர், அமெரிக்க வரலாற்றில், இதுவரையில் இல்லாத அளவிற்கு சிறந்த ராணுவம் உருவாக்கப்படும். தற்காப்பு மற்றும் தாக்குதல் பிரிவில் ராணுவம் மேலும் மேம்படுத்தப்படும். இருப்பினும் நாம், எப்போதும் நம்முடைய ராணுவத்தை பயன்படுத்த போவதில்லை என்று நம்புகிறேன். நம்நாட்டில் யாரும் குழப்பம் ஏற்படுத்த போவதில்லை என்றும் தெரிவித்தார். மார்ச் மாதம் ட்ரம்ப் அரசின் பட்ஜெட் வெளியாகவுள்ள நிலையில், அவருடைய பேச்சு, ராணுவத்திற்கு பட்ஜெட்டிற்கு அதிக நிதி ஒதுக்கப்படும் என்று தெரிகிறது. மேலும் பட்ஜெட்டில் அமெரிக்க மக்களுக்கு வரிகள் குறைப்பு அறிவிப்பும், ஏழை மக்களுக்கு இலவச சட்ட உதவிகள் உள்ளிட்ட திட்டங்கள் அமல்படுத்தப்படும் என்று தகவல்கள் வெளியாகியுள்ளன.


மனைவியையும் பிள்ளைகளையும் காணவில்லை!

தங்களின் இரு பிள்ளைகளுடன் வீட்டை விட்டு வெளியேறிய மனைவி இது நாள் வரையிலும் வீடு திரும்பாததால் அவர்களை கண்டுபிடிப்பதில் பொது மக்களின் உதவியை நாடியுள்ளார் கணவர் ரவி. இது குறித்து போலீசிலும் புகார் செய்யப்பட்டுள்ளது. என் மனைவி பர்லா லட்சுமி, மூத்த மகன் சதீஸ்ராவ், மகள் இஸ்னா ஸ்ரீ மூவரும் கடந்த ஜனவரி 31-ஆம் தேதி வீட்டை விட்டு வெளியேறினர். எங்க ளுக்குள் மனக்கசப்போ பிரச்சினையோ இல்லை. நானும் பல இடங்களில் தேடிப் பார்த்து விட்டேன். அவர்கள் எங்கு சென்றார்கள், எங்கு இருக்கிறார்கள் என்ற விவரமே தெரியவில்லை என்று அவர் மலேசிய நண்பனிடம் தெரிவித்தார். மனைவியும் பிள்ளைகளும் காணாமல் போன பிறகு, கடந்த மார்ச் 6-ஆம் தேதி ஜெபமணி என்ற ஒரு பெண் தன்னுடன் தொடர்பு கொண்டதாகவும், ரவாங் கில் என் மனைவிக்கும் பிள்ளைகளுக்கும் அடைக்கலம் கொடுத்திருப்பதாகக் கூறியதாகவும் ரவி விவரித்தார். அந்தப் பெண்ணுடன் போராடி உடனே அவர்களை என்னிடம் அனுப்பிவைக்கும்படி கூறியதற்கு, மறுநாள் மார்ச் 7-ஆம் தேதி அவர்களை அனுப்பி வைக்க உறுதியளித்தார். ஆனால், இன்று வரை என் மனைவியும் பிள்ளைகளும் என்னிடம் வரவில்லை என்று அவர் மேலும் சொன்னார். போலீசில் புகார் செய் திருப்பதுடன், மனைவியையும், பிள்ளைகளையும் கண்டுபிடிப்பதில் பொதுமக்களின் உதவியை ரவி நாடியுள்ளார். விவரம் அறிபவர்கள் 012-5616600 என்ற தொலைபேசி எண்ணில் ரவியுடன் தொடர்பு கொள்ளலாம்.


மாட்டிறைச்சி தடையால் ஆவேசம்! பா.ஜ.க.விலிருந்து வெளியேறும் கட்சியினர்

கால்நடைகள் விற்பனை தொடர்பான மத்திய அரசின் முடிவுக்கு எதிர்ப்பு தெரிவித்து மேகாலயா மாநிலத்தைச் சேர்ந்த 5,000-க்கும் மேற்பட்ட பா.ஜ.கவினர் கட்யிலிருந்து விலகியுள்ளனர். கால்நடைகள் விற்பனை தொடர்பாக மத்திய அரசு ஏராளமான கட்டுப்பாடுகளை விதித்தது. மத்திய அரசின் இந்தச் செயலுக்கு நாடு முழுவதும் பயங்கர எதிர்ப்பு கிளம்பியது. தற்போது பா.ஜ. கட்சிக்குள்ளேயே கடுமையான எதிர்ப்பு கிளம்பியுள்ளது. மாட்டிறைச்சி தடைக்கு எதிர்ப்பு தெரிவித்து மேகாலய மாநில பா.ஜ.க தலைவர் பெர்னாடு மாரக் ஜூன் 1-ஆம் தேதி கட்சியிலிருந்து வெளியேறினார். இதுகுறித்து பேசிய அவர், 'பா.ஜ.க பழங்குடியின மக்களுக்கு எதிராக செயல்படுகிறது. பழங்குடியின மக்களுக்கென்று தனிச்சட்டங்கள் இருக்கின்றன. பா. ஜ.க 'இந்துத்துவாவை' திணிக்க முயற்சி செய்கிறது' என்று குற்றம் சாட்டியிருந்தார்.இந்நிலையில், மேகாலயாவில் பா.ஜ.க கட்சியைச் சேர்ந்த 5,000-க்கும் மேற்பட்டவர்கள் கட்சியிலிருந்து இன்று வெளியேறினர். அவர்களும் மத்திய அரசின் முடிவு பழங்குடியின மக்களுக்கு எதிரானது என்றும் குற்றம் சாட்டி யுள்ளனர். மேலும் பா.ஜ.கவிலிருந்து வெளியேறியவர்கள் இன்று மாலை மாட்டுக்கறி விருந்துக்கு ஏற்பாடு செய்துள்ளனர்.


நவீன் தாக்கப்பட்ட சம்பவம்: நால்வர் மீது கொலைக்குற்றச்சாட்டு

ஜார்ஜ்டவுன் பதினெட்டு வயது டி.நவீனை கொலை செய்ததாக பதின்ம வயதைச் சேர்ந்த நால்வர் மீது இன்று இங்குள்ள மாஜிஸ்திரேட் நீதிமன்றத்தில் குற்றஞ்சாட்டப் பட்டது. அவர்களில் இருவர் இளம் குற்றவாளிகள் ஆவர். கடந்த ஜூன் 9-ஆம் தேதி இரவு 11 மணிக்கும் நள்ளிரவு 12 மணிக்கு இடையே ஜாலான் காக்கி புக்கிட்டில் உள்ள பூசாட் பெம்பெலாஜாரான் கர்ப்பால் சிங் கில் நவீனுக்கு மரணம் விளைவித்ததாக 18 வயது ஜே.ராகசுதன், எஸ்.கோகுலன் மீதும் 16,17 வயதுடைய மேலும் இருவர் மீதும் குற்றம் சுமத்தப்பட்டது. பினல் கோட் பிரிவு 302, 34-இன் கீழ் அவர்கள் அனைவரும் குற்றஞ்சாட்டப்பட்டுள்ளனர். அவர்களிடமிருந்து எந்தவிதமான முறையீடும் பதிவு செய்யப் படவில்லை. மாஜிஸ்திரேட் முகமட் அமின் ஷாகுல் ஹமீது முன்னிலையில், அந்த நால்வரும் ஒன்றாக விலங்கிடப்பட்டு நீதிமன்றக் கூண்டில் நிறுத்தப்பட்டனர். குற்றப்பதிவு வாசிக்கப்பட்டபோது அதை புரிந்து கொள்ளும் வகையில் தலை அசைத்தனர். அந்நால்வருக்கும் ஜாமீன் வழங்கப்படவில்லை. வழக்கு விசாரணை வரும் ஆகஸ்ட் 29-ஆம் தேதிக்கு நீதிமன்றம் நிர்ணயம் செய்தது. அரசு தரப்பில் துணை வழக்கறிஞர் நுருல் ஃபாத்தின் ஹுசின் ஆஜராகியுள்ள அதே சமயம், அந்த நால்வருக்காக எந்த வழக்கறிஞரும் ஆஜராகவில்லை.இதற்கு முன்பு, டி.பிரவீனுக்கு கடுமையான காயம் விளைவித்ததாக அந்த நால்வர் மீதும் இங்குள்ள செஷன்ஸ் நீதிமன்றத்தில் குற்றஞ்சாட்டப்பட்டது. நவீனின் நெருங்கிய நண்பரான டி.பிரவீன் தற்போது மருத்துவமனையில் சிகிச்சை பெற்று வருகிறார். சம்பவ தினத்தன்று நவீனுடன் இவரும் தாக்கப்பட்டார். அதே நேரம், அதே இடத்தில் புரியப்பட்ட அக்குற்றத்திற்காக நீதிபதி இர்வான் சுவாய்போன் முன்னிலையில் அந்நால்வரும் விசாரணை கோரினர். ஜாமீன் வழங்க மறுத்த இர்வான், ஆகஸ்ட் 21-ஆம் தேதி வழக்கு விசாரணை நடைபெறும் என்று அறிவித்தார்.அரசு தரப்பு சார்பில் துணை வழக்கறிஞர் லிம் சியா யி ஆஜரான அதே சமயம், அந்நால்வருக்கும் வாதாட வழக்கறிஞர் எவரும் ஆஜராகவில்லை. இத்தாக்குதல் சம்பவத்தில் சம்பந்தப்பட்டுள்ள மற்றொரு 18 வயது சந்தேகப் பேர்வழி பினல் கோட் பிரிவு 118-இன் கீழ் உத்திரவாத ஜாமீனில் விடுதலை செய்யப்பட்டிருப்பதாகவும், அரசு தரப்பு சாட்சியாக அவர் நீதிமன்றத்தில் நிறுத்தப்படுவார் என்றும் வடகிழக்கு மாவட்ட போலீஸ் தலைவர் துணை ஆணையர் அனுவார் ஒஸ்மான் கூறினார். சம்பவ தினத்தன்று, தனது நண்பர் டி.பிரவீனுடன் வீட்டிற்கு திரும்பிக்கொண்டிருந்த நவீன் ஐவர் கொண்ட கும்பலால் மிகவும் கொடூரமான முறையில் தாக்கப்பட்டார். சுயநினைவிழந்த நிலையில் மருத்துவமனையில் அனுமதிக்கப்பட்ட நவீன் சிகிச்சை பயனளிக்காமல் மரணமடைந்தார்.காயங்களுடன் அவர்களின் பிடியிலிருந்து தப்பிய பிரவீன், உதவிக்கோரி நவீனின் குடும்பத்தாருக்கு தகவல் தெரிவித்தார். இதில் சம்பந்தப்பட்ட ஐவரையும் போலீசார் உடனே கைது செய்தனர்.


ஒரு மாத சம்பளத்தை கேரளாவுக்கு தருகிறோம்- அர்விந்த் கெஜ்ரிவால்

கடந்த ஒரு மாத கனமழையால் கேரளாவே வெள்ளக்காடாக காட்சி அளிக்கிறது. இதுமட்டுமல்லாமல் நிலச்சரி வாலும் பதிக்கப்பட்டுள்ளனர். பலர் வீடுகளை இழந்து, மீட்பு விடுதிகளில் தஞ்சம் அடைந்துள்ளனர். பலர் கேரளா வில் ஏற்பட்டிற்கும் பாதிப்புகளுக்கு நிவாரண பொருட்கள், நிதிகள் தருகின்றனர்.  அதேபோல பல அரசியல் தலை வர்களும், பிற மாநில அரசாங்கமும் நிதி உதவி செய்துவருகிறது.

இந்நிலையில், ஆம் ஆத்மியைச் சேர்ந்த எம்.எல்.ஏ-க்கள், எம்.பி-க்கள் தங்களுடைய ஒரு மாத சம்பளத்தை கேரளா முதலமைச்சர் நிவாரண நிதிக்கு அளிப்பதாக, அரவிந்த் கெஜ்ரிவால் ட்விட்டரில் தெரிவித்துள்ளார்.


பிலிப்பைன்ஸை பதறவைத்த ஐஎஸ்ஐஎஸ் தீவிரவாதிகள்

பிலிப்பைன்ஸ் தலைநகர் மணிலாவில், ஐஎஸ்ஐஎஸ் நடத்திய திடீர் தாக்குதலில் 36 பேர் பலியாகியுள்ள தாகவும், 54 பேர் காயமடைந்துள்ளதாகவும் தக வல்கள் வெளியாகிவருகின்றன. உலகம் முழுவதிலும் பெரும் அச்சுறுத்தலை ஏற்படுத்திவருகிறது, ஐஎஸ் தீவிரவாத இயக்கம்.சிரியா, ஆஃப்கானிஸ்தான் உள்ளிட்ட மத்திய கிழக்கு நாடு களில் தாக்குதல் நடத்திவரும் ஐஎஸ் தீவிரவாதிகள், சமீப காலமாக பிரான்ஸ், இங்கிலாந்து உள்ளிட்ட நாடுகளைக் குறிவைத்துவருகின்றனர். கடந்த மாதம் நடந்த மான்செஸ்டர் தாக்குதல்மூலம் அதிர்வலைகளைக் கிளப்பிய பயங்கரவாதிகள், தற்போது பிலிப்பைன்ஸ் தலைநகரை குறிவைத்துத் தாக்கியுள்ளனர். மணிலாவில் இருக்கும் காசினோ காம்ப்ளெக்ஸ் ஒன்றில் இந்த கொலைவெறித் தாக்குதல் நடத்தப்பட் டிருக்கிறது. மணிலா நகரின் மிகப் பெரிய காசினோ ரிசார்ட்டில், அடையாளம் தெரியாத இரண்டு நபர் கள் திடீரென்று நுழைந்து, ஐஎஸ் இயக்கத்தின் பெயரை உச்சரித்துவிட்டு, கண்மூடித்தனமாக துப்பாக் கியால் சூட்டுள்ளனர். இந்த துப்பாக்கிச்சூட்டில் 36 பேர் பலியாகியுள்ளனர் என்றும், 54 பேர் காயமடைந்துள்ளனர் என்றும் உள்ளூர் பத்திரிகைகள் செய்தி வெளியிட்டுவருகின்றன.


டி.டி.வி.தினகரன் ஆடியோ கிடைத்துள்ளது!

இரட்டை இலைச் சின்னத்தைப் பெற, டி.டி.வி.தினகரன் லஞ்சம் கொடுத்ததாக எழுந்த புகாரைத் தொடர்ந்து, அவர் மீது டெல்லி போலீஸார் வழக்குப்பதிவு செய்துள்ளனர். இந்த வழக்கில், இடைத்தரகர் என்று கைதுசெய்யப்பட்டுள்ள சுகேஷ் சந்தர் என்பவரிடம், காவல்துறை தீவிரமாக விசாரணை மேற் கொண்டது. அவரிடம் நடத்தப்பட்ட விசாரணையில், இரட்டை இலைச் சின்னம் பெறுவதற்காக தினகரனிடம் இருந்து பணம் வாங்கியது தெரியவந் துள்ளது. மேலும், சுகேஷ் தங்கி இருந்த ஹோட்டல் அறை சோதனைக்கு உட்படுத்தப்பட்டது. அவரிடம் இருந்து 1.3 கோடி ரூபாய் கைப்பற்றியதாக டெல்லி போலீஸ் தெரிவித்துள்ளது. அவரின் லேப்டாப், மொபைல் போன் உள்ளிட்டவை ஆய்வுசெய்யப்பட்டுவருகிறது. இந்த நிலையில் தினகரன், சுகேஷுடன் பேசிய ஆடியோ கிடைத்துள்ளதாக காவல்துறை கூறியுள்ளனர். இந்த விவகாரம் குறித்து விசாரிக்க, ஏ.சி.பி சஞ்சய் ராவத் தலைமையிலான டெல்லி போலீஸ் நாளை சென்னை வருகிறது. இதற்கிடையில், 'டெல்லியில் கைதுசெய்யப்பட்ட நபர் யாரென்றே தெரியாது' என்று தினகரன் கூறிவருகிறார்.


தடுப்புக் காவலில் எனது மர்ம பாகத்தில் மின்சார ‘ஷாக்’ கொடுத்தார்கள்!

போலீஸ் தடுப்புக்காவல் நிலையங்களில் கைதிகளின் மரணம்,துன்புறுத்தல் தொடர் பான சர்ச்சைகளுக்கு இன் னும் தீர்வு கிடைக்காத நிலையில், புக்கிட் மெர்தாஜம் காவல் நிலை யத்தில் மற்றொரு கைதி துன்புறுத்தப் பட்ட சம்பவம் வெளிச்ச த்திற்கு வந்துள்ளது. புக்கிட் மெர்தாஜம் மத்திய மாவட்ட காவல் நிலையத்தில் கடந்த பிப்ரவரி 16,17 ஆகிய தேதிகளில் தான் தடுப்பு காவலில் இருந்தபோது, இரு காவல் அதிகாரிகள் தன்னை கடுமையா கத்தாக்கி காயம் விளைவித்ததாகவும், மின்சாரம் பயன்படுத்தி ‘ஷாக்’ கொடுத்து துன்புறுத்தியதாகவும் நாகராஜன் த/பெ சந்திரன் (40) நேற்று செய்தியாளர்களிடம் தெரிவித்தார். பினாங்கு துணை முதல்வர் பேராசிரியர் பி.இராமசாமியின் அலுவலகத்தில் நடந்த செய்தியாளர் சந்திப்பில் அவர் இவ்விவ ரங்களை வெளியிட்டார். புக்கிட் மெர்தாஜம் பண்டார் பெர்டாவில் அமைந்துள்ள மாவ ட்ட காவல் நிலையத்தின் முதல் மாடியில் குற்றச்செயல் தடுப்பு துறையைச் சேர்ந்த இரு அதிகாரி கள் தன்னைத் தாக்கியதாக அவர் சொன்னார். காவலர்களின் தாக்குதலி னால் தனது வலது கைவிரலில் முறிவு ஏற்பட்டுள்ளதுடன், உடலில் பல இடங்களில் குறிப்பாக, தனது மர்ம பாகத்தில் மின்சார ‘ஷாக்’ கொடுத்ததில் தாங்க முடியாத வலியால் அவதியுற்று வரு வதாக அவர் மேலும் விவரித்தார். இதனிடையே இந்த செய்தியாளர் கூட்டத்தை ஏற்பாடு செய்த பத்துகவான் ஜனநாயக செயல்கட்சியின் செய லாளர் டேவிட் மார்ஷல் குறிப்பிடு கையில், நாகராஜா கடுமையாக துன்புறுத்தபட்டுள்ளது தெள்ளத் தெளிவாக தெரிய வருகிறது என்றும், தடுப்பு காவல் கைதிகளை மின்சாரம் கொண்டு ‘ஷாக்’ கொடுப்பது, காவல் துறை விசாரணையில் அனு மதிக்கப்பட்ட ஒன்றா என்றும் அவர் கேள்வி எழுப்பினார். காவல் நிலையத்தில் கைதிகள் துன்புறுத்தப்படும் சம்பவங்கள் நாளுக்கு நாள் அதிகரித்து வருகிறது என்று அவர் சுட்டிக்காட்டினார். நாகராஜா விஷயத்தில் முறையான விசாரணை நடத்தப்பட வேண்டும் எனவும் அவர் வலி யுறுத்தினார். இச்சம்பவம் தொடர்பில் மாநில காவல் துறை தலைவர் டத்தோ ஜி லாய் சுவாவிற்கு பி.இராம சாமி மனு அனுப்பியுள்ளார்


ரணிலை பிரதமராக்குவதற்கு மைத்திரி விடுத்துள்ள கோரிக்கை

கொழும்பு,

பிரதமராக ரணில் விக்ரமசிங்கேவை நியமிக்க வேண்டுமாக இருந்தால் நாடாளுமன்ற உறுப்பினர்கள் 113 பேரின் சத்திய வாக்குகளை வழங்குமாறு அதிபர் கோரியுள்ளதாக தகவல்கள் வெளியாகியுள்ளன. அவ்வாறு இல்லையெனில் ஐக்கிய தேசிய கட்சியில் வேறு ஒருவரின் பெயரை முன்மொழி யுமாறும் அதிபர் தெரிவித்துள்ளதாக அரசியல் வட்டார தகவல்கள் தெரிவிக்கின்றன.

கடந்த மாதம் 26ஆம் திகதி பிரதமர் பதவியில் இருந்து ரணில் விக்ரமசிங்கே நீக்கப்பட்டு, மகிந்த ராஜபக்சே பிரதமராக நியமிக்கப்பட்டார். இதனால் கொழும்பு அரசியலில் பெரும் குழப்பம் ஏற்பட்டுள்ளது. பிரதமர் பதவிக்கு ரணில் - மகிந்த இரண்டு பேரும் உரிமை கோரி வருகின்றனர். இதனையடுத்து இரண்டு தரப்பினரையும் நாடாளுமன்றத்தில் பெரும்பான்மையை நிரூபிக்குமாறு கோரப்பட்டது.

தற்போதைய நிலையில் ரணில் விக்ரமசிங்கேவிற்கு பெரும் ஆதரவு இருந்து வருகிறது. அதேநேரம் மகிந்த ராஜபக்சேவிற்கு எதிராக நம்பிக்கையில்லாத் தீர்மானம் ஒன்று கொண்டு வரப்பட்டு அதற்கு ஆதரவாக 122 பேர் கையொப்பமிட்டுள்ளனர். இந்நிலையில், ரணிலை மீண்டும் பிதமராக்குவதற்கு நட வடிக்கை எடுக்கப்பட்டு வந்த நிலையில், ரணில் விக்ரமசிங்கேவை ஒருபோதும் பிரதமர் பதவிக்கு நியமிக்க போவதில்லை என அதிபர் கூறியிருந்தார்.

இந்த பின்னணியில், பிரதமராக ரணில் விக்ரமசிங்கேவை நியமிக்க வேண்டுமாயின் நாடாளுமன்ற உறுப்பினர்கள் 113 பேரின் சத்திய வாக்குகளை வழங்குமாறு அதிபர் கோரியுள்ளதாக தகவல்கள் வெளியாகியுள்ளன. எனினும், இது குறித்த உறுதியான தகவல் எதுவும்  வெளியாகவில்லை.


வீழ்த்தியே ஆகணும்... துடிக்கும் எடப்பாடி பழனிசாமி

மே 19ஆம் தேதி திருப்பரங்குன்றம், ஒட்டப்பிடாரம், சூலூர், அரவக்குறிச்சி ஆகிய சட்டமன்றத் தொகுதிகளுக்கு இடைத்தேர்தல் நடைபெற உள்ளது. இதற்கான தீவிர பிரச்சாரத்தில் அரசியல் கட்சிகள் ஈடுபட்டுள்ளன. நான்கு தொகுதியிலும் எப்படியும் அதிமுக ஜெயிச்சே ஆகணும்னு நினைக்கிறார் எடப்பாடி பழனிசாமி. அதிலும் திமுக சார்பில் அரவக்குறிச்சியில் போட்டியிலும் செந்தில் பாலாஜியை வீழ்த்தியே ஆகணும்ன்னு அவர் துடிக்கிறார்.

இதில் அதிமுகவோடு, தினகரனின் அமமுகவும் கைகோர்த்துள்ளது. இரண்டு பேருக்கும் டஃப்பான எதிரியாக செந்தில் பாலாஜி இருப்பதால், எப்படியாவது வேலூர் பாணி டெக்னிக்கைப் பயன்படுத்தி திமுக தரப்பை ரெய்டுக்கு ஆளாக்கி, பணத்தைப் பறிமுதல் செய்யணும்ங்கிறதுதான் அதிமுக ஸ்கெட்ச்.

அதிமுக தரப்பு ஓட்டுக்கு மூவாயிரம் ரூபாய் வீதம் கொடுத்துக்கொண்டிருக்க, அதைவிட ஆயிரம் ரூபாயைச் சேர்த்து செந்தில் பாலாஜி தரப்பு வாக்காளர்களை வசியம் பண்ணிக்கிட்டு இருக்கு. அதனால் செந்தில் பாலாஜி தரப்பை கண்காணிக்க அங்கே உளவுத்துறை பரபரப்பா இயங்குகிறது. அதிரடி ரெய்டு, பணக்கட்டுக்கள் பறிமுதல், தேர்தல் ரத்துக்குப் பரிந்துரைன்னு எப்ப வேண்ம்ன்னாலும் அங்கிருந்து செய்திகள் வந்தாலும் வரலாம் என்ற தகவல் பரபரப்பை ஏற்படுத்தியுள்ளது.


புத்ராஜெயா ஹோல்டிங்ஸ் இந்தியர்களுக்கு எத்தனை வேலைவாய்ப்பைத் தந்தது.

(ஆறுமுகம் பெருமாள்) புத்ராஜெயா அரசாங்க கேந்திர நகர் உருவாவதற்காக தோட்ட குடியிருப்புக்களில் தண்ணீர், மின்சார விநியோகத்தை துண்டித்து 4 தோட்டங்களிலிருந்து 400 க்கும் மேற்பட்ட பாட்டாளிகளையும் அவர்களின் குடும்பத்தினரையும் வலுக்கட்டாயமாக வெளியேற்றிய புத்ராஜெயா ஹோல்டிங்ஸ் நிறுவனம் , அந்த அரசாங்க நகரை நிர்வகிப்பதில் 2 ஆயிரம் பேருக்கு வேலை வாய்ப்பைத் தந்துள்ளது.ஆனால் அந்த வேலை வாய்ப்புக்களில் நான்கு தோட்டங் களைச் சேர்ந்த எத்தனை இந்தியப் பாட்டாளிகளின் பிள்ளைகளுக்கு வேலை வாய்ப்பை கொடுத்துள்ளது? புத்ரா ஜெயா ஹோல்டிங்ஸ் நிறுவனம் மத்திய அரசாங்கத்தின் அலுவலக நிர்மாணிப்புத் திட்டங்களுக்காக இங்குள்ள பிராங் பெசார், காலவே, சிட்ஜிலி,மெடிங்கிலி ஆகிய நான்கு தோட்டங்களில் வேலை செய்து வந்த நானூறுக்கும் மேற்பட்ட தொழிலாளர்களுக்கு 1995ஆம் ஆண்டு வேலை நீக்க நோட்டீசை வழங் கியபோது அனைவருக்கும் டிங்கில் நகரை ஒட்டியுள்ள பகுதியொன்றில் மலிவு விலையிலான தரை வீடுகள் கட்டிக்கொடுக்கப்படும் என்ற வாக்குறுதியினை வழங்கியது என மெடிங்கிலி தோட்டத்தைச் சேந்ந்த திலகா, அசோக்குமாரி, சுப்பையா, புஸ்பா அடைக்கலம், சேரியம்மா ஆகி யோர் கூறினார். எனினும் பாதிக்கப்பட்ட அனைவருக்கும் டிங்கில் நகரில் நான்கு மாடிகளைக் கொண்ட அடுக்கக வீடுகளைக் அவசர அவசரமாக கட்டிக் கொடுத்து குடி யேறுமாறு உத்தரவிட்டபோது அங்கு குடியேறுவதற்கு மறுப்புத் தெரிவித்த பிராங் பெசார் தோட்டத் தொழிலாளர்களின் குடியிருப்புகளில் மின்சாரம் மற் றும் குடிநீர் விநியோகத்தை புத்ரா ஜெயா ஹோல்டிங்ஸ் நிறுவனம் 1999ஆம் ஆண்டு மார்ச் மாதம் 11ஆம் தேதியன்று துண்டித்தது என இத் தோட்டத்தைச் சேர்ந்த முன்னாள் தொழிலாளர்களான பெரியக்கா, ராமலிங்கம், காத்தமுத்து, மதனா, சின்னத்தாய், சுப்பையா, ஜெகதாம்பாள், முனி யம்மா, அன்னக்கிளி, ஆறுமுகம், ஆச்சி, தனபால், விஜயலெட்சுமி, ராமதாஸ், தனபாக்கியம், ராமசாமி, முனியாண்டி,வள்ளியம்மா ஆகியோர் நினைவு கூர்ந்தனர். அன்று துன் மகாதீர் முகமட் பிரதமராக பொறுப்பேற்றிருந்த கால கட்டத்தில் புத்ரா ஜெயா ஹோல்டிங்ஸ் நிறுவனத்தின் அந்நடவடிக்கையினால் ஆவேச மடைந்த முன்னூற்றுக்கும் மேற்பட்ட பிராங் பெசார் தோட்ட தொழிலாளர்கள் மறுநாள் அந்நிறுவனத்தின் அலுவலகத்தின் முன் முற்றுகையிட்டனர். இதனை சற்றும் எதிர்பாராத அந்நிறுவனத்தின் தலைமை அதிகாரி ஹாஜி ஐடிமின் தொழிலாளர்களை சந்தித்ததுடன் அவர்களின் கோரிக்கைகள் தொடர்பில் பேச்சு வார்த்தையை நடத்தியதாக இத்தோட்டத்தில் வேலை செய்து வந்த ராமதாஸ் என்பவர் கூறினார். அச்சந்திப்பின்போது அங்குள்ள ஆலயம், தமிழ்ப்பள்ளி, கடைகள், பாலர் பள்ளி, மசூதி போன்றவற்றுடன் ஆட்குறைப்பு அனுகூலத் தொகை என ஆண் டுக்கு ஐந்நூறு வெள்ளி வழங்கப்பட வேண்டும் என்ற கோரிக்கைகளை முன்வைத்து இரு தரப்புகளுக்குமிடையே நடைபெற்ற பேச்சுவார்த்தையின்போது நான்கு தோட்டங்களில் வேலை செய்து வந்த தொழிலாளர்களில் இருபது தொழிலாளர்களுக்கு புதிய வீடுகள் கிடைப்பதிலிருந்து அவர்களது பெயர்கள் விடுபட்டுள்ளதால் அவர்களுக்கும் வீடுகள் கிடைக்க வேண்டும் என்ற கோரிக்கையுடன் பெரிய குடும்பங்களைச் சேர்ந்த தொழிலாளர்களுக்கு கூடுதலாக ஒரு வீடு வழங்க வேண்டும் என்ற கோரிக்கைகளுடன் சுமார் இரண்டு மணி நேரம் பேச்சுக்கள் இடம்பெற்றன. தோட்டத் தொழிற் சங்கத்தின் மூலமாக முன் வைக்கப்பட்ட கோரிக்கைகளை செவிமடுத்த ஹாஜி ஐடிமின் மேற்கண்ட கோரிக்கைகள் தொடர்பில் இரண்டு வாரத்தில் அளிப்பதாக அன்று தெரிவித்த அவர், நான்கு தோட்டங்களைச் சேர்ந்த தொழிலாளர்களில் சிட்ஜில்லி தோட்டத் தொழிலாளர்களை தவிர்த்து பிராங் பெசார், மெடிங்கிலி,காலவே ஆகிய மூன்று தோட்டங்களைச் சேர்ந்த தொழிலாளர்களுக்கு ஆட்குறைப்பு அனுகூலமாக ஆண் டொன் றுக்கு ஐந்நூறு வெள்ளி வழங்குவது குறித்து முன்னாள் தோட்ட நிறுவனமான கோல்டன் ஹோப் நிறுவனத்துடன் பேச்சு நடத்திய பின் னர் பதில் வழங்குவதாக அறிவித்தது. இதற் கிடையே தங்களின் கோரிக்கை களுக்கு நியாயமான தீர்வு கிடைப்பதற்கு முன்பாக தோட்டக் குடியிருப்பை காலி செய்யச் சொல்வது உட்பட மின் சாரம், குடிநீர் ஆகியவற்றை துண்டிக்கும் நடவடிக்கையில் புத்ரா ஜெயா நிறுவனம் இறங்கக்கூடாது என்ற கோஷத்தோடு அந்த அலுவலகத்தின் முன் தொழிலாளர்கள் திரண்ட அடுத்த இரண்டு மணி நேரத்தில் துண்டிக்கப்பட்ட குடிநீர், மின்சார சேவை இணைக்கப்பட்டது. இத்தனை போராட்டங்களுக்குப் பின்னரும் நான்கு தோட்டங்களும் மேம்பாட்டுக்கு எடுத்துக்கொள்ளப்பட்டபோது மெடிங்கிலி தோட்டத் தொழி லாளர்களுக்கு அத்தோட்ட நிறுவனம் இழப்பீட்டுத் தொகை ஆண்டுக்கு வெ.350 என கணக்கிட்டு வழங்கிய அதேவேளை எஞ்சிய மூன்று தோட்டத் தொழி லாளர்களுக்கு இத்தொகை வழங்கப்பாடாதது குறித்து தோட்ட நிறுவனத்திடம் வினவியபோது மூன்று தோட்டங்களின் தொழிலாளர்களுக்கான இழப் பீட்டுத் தொகை புத்ரா ஜெயா நிறுவனத்திடம் வழங்கி விட்டதாகவும் அங்கிருந்து அதனைப் பெற்றுக்கொள்ளுமாறு தோட்ட நிறுவனம் அறிவித்திருந்தது. அன்று சிலாங்கூர் மாநில மந்திரி புசாராக டத்தோ அபு ஹாசானும் டிங்கில் தொகுதி சட்டமன்ற உறுப்பினராகவும் ஆட்சிக்குழு உறுப்பினராகவும் டத்தோ ஷாரீப் பின் ஜாஜாங் பொறுப்பு வகித்து வந்த காலக் கட்டத்தில் நான்கு தோட்டங்களையும் சேர்ந்த தொழிலாளர்கள் தாங்கள் முன் வைத்திருந்த கோரிக்கைகள் யாவும் நிறைவேற்றப்படாமல் 1999 ஆம் ஆண்டு இங்கு டிங்கில் நகரை ஒட்டியுள்ள தாழ்வான பகுதியில் கட்டி முடிக்கப்பட்ட நான்கு மாடிகளைக்கொண்ட அடுக்கக வீடுகளுக்கு செல்ல மறுத்து வந்தனர். இந்நிலையில் மேற்கண்ட வீடுகளுக்கு உடனடி யாகச் செல்ல வேண் டும் என அவர்களை கட்டாயப்படுத்தியதுடன் தோட்டக் குடியிருப்புகளை காலி செய் யுமாறு உத்தரவு போட்ட புத்ரா ஜெயா ஹோல்டிங்ஸ் நிறுவனத்தின் போக்கை கண்டித்த தொழிலாளர் கள் தரை வீடுகள் உட்பட எங்களின் ஏணைய கோரிக்கைகள் யாவும் நிறைவேற்றப்படாமல் அடுக்கக வீடுகளுக்குப் போகச் சொல்வது நியாயமில்லை என போர்கொடி உயர்த்திய எங்களை, டத்தோ ஷாரீப் ஜாஜாங் அரசாங்கத் திற்கு எதிரானவர்கள் என்று வர்ணிப்பதா? என பாட்டாளிகள் அவேசம் அடைந்தனர். அதேவேளையில் தங்களின் கோரிக்கைகள் யாவும் செயல் வடிவம் பெறும்வரை புதிய வீடுகளுக்கான சாவியினை பெறுவதில்லை என்ற உறுதியாக முடிவில் இருந்து வந்தனர். 1999ஆம் ஆண்டு பிப்ரவரி மாதம் 23ஆம் தேதியன்று மாலை டத்தோ ஷாரீப் ஜாஜாங் தலைமையில் அன்றைய ம.இ.கா தேசியத்தலைவராக பொறுப்பு வகித்து வந்த டத்தோஸ்ரீ. ச.சாமிவேலு முன்னிலையில் வீடுகளுக்கு சாவி வழங்கும் நிகழ்வு அடுக்கக வளாகத்தில் நடைபெற்றபோது நான்கு தோட் டங்களில் இருந்து வர வேண்டிய நானூறு தொழிலாளர்களில் 42 பேர் மட்டுமே சாவிகளைப்பெற வந்திருந்ததுடன் எஞ்சிய 358 பேர் எதிர்ப்பு தெரிவிக்கும் வகையில் சாவிகளைப் பெறுவதற்கு வரவில்லை. இதனால் வருத்தமடைந்த டிங்கில் சட்டமன்ற உறுப்பினரான ஷாரீப் ஜாஜாங், மத்திய அரசாங்கத்தின் அலுவலகங்கள் அனைத்தும் நான்கு தோட் டங்களிலும் அமைய உள்ளதால் திட்டமிட்டபடி அடுத்த மாதம் (மார்ச் மாதம் 1999) இறுதிக்குள் எல்லா தொழிலாளர்களும் தங்களுக்கு வழங்கப்பட் டுள்ள அடுக்கக வீடுக ளுக்கு குடிபெயர வேண்டும். இல்லை யெனில் அதன் பிறகு ஏற்படும் அசௌகரியங் களுக்கு தம்மை குறைகூற வேண்டாம் என கூறியதுடன் புத்ரா ஜெயா ஹோல்டிங்ஸ் வழங்கியுள்ள வாக்குறுதிகள் யாவும் நிறைவேற்றப் படவில்லையெனில் அதற்கு தாம் பொறுப்பு ஏற்றுக்கொள்ள தயாராக இருக்கின்ற நிலையில் இனியும் சந்தேகமும் தயக்கமும் இல்லாமல் அனைவரும் புதிய வீடுகளுக்கு செல்ல வேண்டும் என வலியுறுத்தினார். நானூறு தொழிலாளர்களுக்கு கட்டப்பட்டுள்ள மூன்று அறைகளைக் கொண்ட நான்கு மாடி அடுக்கக வீடுகளுக்கு புத்ரா ஜெயா ஹோல்டிங்ஸ் நிறு வனத்தினர் மேற்கொண்ட முதல் பெயர் பதிவின்படி 367 பேருக்கு வீடுகள் வழங்கப்பட்டுள் ளதாகவும் எஞ்சியுள்ள 33 காலியான வீடுகளுக்கு நான்கு தோட்டங்களைச் சேர்ந்த பெயர் விடுபட்டுள்ள தொழிலாளர்களுக்கு வீடுகள் பின்னர் வழங்கப்படும் என குறிப்பிட்ட அவர், நாட்டில் எங்கும் இல்லாத விலைக்கு மூன்று அறைகளைக்கொண்ட வீடுகள் வெ.20 ஆயிரம் விலையில் தொழிலா ளர்களுக்கு வழங்கப்பட்டுள்ளன என கூறினார் 1994 ஆம் ஆண்டு இத்திட்டம் துவங்கப்பட்டபோது இவ்வீடுகளின் விலை வெ.37 ஆயிரமாக நிர்ணயிக்கப்பட்டது என்றாலும் மத்திய அரசாங்கத்தின் தலையீட்டிற்குப் பின்னர் இதன் விலை வெ.25 ஆயிரமாக குறைக்கப்பட்டு மாநில அரசாங்கத்திடம் ஒப்படைக்கப்பட்டபோது மீண்டும் மாநில அரசாங்கம் புத்ரா ஜெயா ஹோல்டிங்ஸ் நிறுவனத்துடன் நடத்திய சந்திப்பின் பயனாக வீட்டின் விலை வெ.20 ஆயிரமாக நிலை நிறுத்தப்பட்டது.புதிய வீடுகளுக்கு அவர்கள் மாறிச் செல்வதற்கான சிறப்பு நிதியாக வெள்ளி ஆயிரத்து 500 வழங்க முடிவு செய்யப்பட்டது. இவ்வாறான வாய்ப்பினை தொழிலாளர்கள் நழுவ விட்டுவிடக்கூடாது என நினைவுறுத்திய ஷாரீப் ஜாஜாங் சிறப்பு நிகழ்வன்று சாவிகளைப் பெறாத தொழிலாளர்களுக்கு பி.என்.எஸ்.பி அதிகாரிகள் தங்களின் வீடுகளுக்குச் சென்று சாவிகளை வழங்குவர் என கூறியிருந்தார். துவக்கத்தில் மேம்பாட்டுத் திட்டத்தினால் பாதிக்கப்பட்டுள்ள நானூறு தொழிலாளர்களுக்கு டிங்கில் நகரில் கட்டப்பட்டுள்ள அடுக்கக வீடுகள் என்பது தற்காலிகமானதுதான் என்பதுடன் இவர்களுக்கு பின்னர் தரை வீடுகள் கட்டிக்கொடுக்கப்படும் என தெரிவிக்கப்பட்டிருந்த நிலையில் அனைவரும் 2001 ஆம் ஆண்டு அடுக்கக வீடுகளில் குடியேற துவங்கினர். அதிலும் அன்றைய மஇகா தலைவர்கள், முதலில் நீங்கள் அடுக்ககத்தில் குடியேறுங்கள். பிறகு உங்களுக்கு காத்திருக்கிறது தரை வீடு என்று நா கூசாமல் பொய் சொன்னார்கள் என்று முன்னாள் தொழிலாளர்கள் கூறினர். தாங்கள் சொர்க்கமாக கருதிய தோட்டங்களில் சுதந்திரமாக உலாவிய பாட்டாளிகள் கூண்டுக்கிளி போன்று நான்கு சுவர்களுக்குள் சிக்கிக்கொண்ட ஒரு சில ஆண்டுகளில் பல்வேறு விதமான அடிப்படை பிரச்சினைகளை எதிர்நோக்கி வந்தனர். குறிப்பாக மழைக்காலம் வந்து விட்டால் நான்கு மற்றும் ஐந்தாவது புளோக்குகளின் கீழ்ப் பகுதியில் மூன்று முதல் நான்கு அடி உயரத்திற்கு வெள்ளம் ஏற்பட்டு அடுக்கக குடியிருப்பாளர்கள் வெளியில் செல்ல முடியாத அவஸ்தையை அடிக்கடி எதிர்நோக்கி வந்ததுடன் அடுக்ககத்தின் கீழ்ப் பகுதியில் ஒரு அடி ஆழத்திற்கு மண் இறங்கியதுடன் அதிலிருந்து ஊற்று நீர் வெளியேறிய சம்பவம் நிகழத்தொடங்கியது. இந்நிலையில் 2013ஆம் ஆண்டு ஜூன் மாதம் 13ஆம் தேதியன்று இரவு இங்குள்ள ஐந்தாவது அடுக்ககத்தில் ஏற்பட்ட நில அதிர்வின்போது வீடுகளின் சுவர்கள் இரண்டாக உடைந்ததுடன் பல பொருட்கள் விழுந்து நொருங்கிக் கொண்டிருந்தபோது நிலைகுலைந்துபோன குடியிருப்பாளர்கள் அடுத்தகணம் கட்டிய துணியுடன் உயிர் பிழைத்தால் போதுமென எண்ணி பிள்ளைகளை அழைத்துக்கொண்டு அடுக்ககத்திலிருந்து வெளியே ஓடி பனி சூழ்ந்த இருளில் பொழுதை கழித்தனர். இச்சம்பவத்தை கேள்வியுற்றபோது அன்று ம.இ.கா தேசியத்துணைத் தலைவராகவும் மனிதவளத்துறை துணையமைச்சராகவும் பொறுப்பு வகித்து வந்த டத்தோஸ்ரீ. எஸ்.சுப்பிரமணியம் நிகழ்விடத்திற்கு விரைந்ததுடன் பிரதமர்துறை துணையமைச்சராக இருந்த வேதமூர்த்தியும் வருகை புரிந்து நில வரத்தை நேரில் கண்டனர். இதனிடையே வீடுகளை விட்டு வெளியேறிய பாதிப்புக்குளாகியவர்கள் தங்களின் குடியிருப்புகளுக்குச் செல்ல தயங்கியவேளை அவர்களுக்கு சிப்பாங் நகராண்மைக் கழக உறுப்பினர்களின் உதவியுடன் அடுக்ககத்தின் அருகில் கூடாரம் அமைத்துக்கொடுக்கப்பட்டு அனைவரும் அங்கு தங்க வைக் கப்பட்டனர். இந்நிலையில்தான் இங்கு நடவடிக்கை குழுவொன்று அமைக்கப்பட்டதுடன் இதன் மூலமாக பி.எஸ்.எம்.கட்சியில் அன்று செயலாளராக பொறுப்பு வகித்துவந்த அருட்செல்வம் என்பவரின் உதவியை நாடிய குடியிருப்பாளர்கள் தங்களுக்கு அரசாங்கம் தரை வீடுகளை கட்டிக்கொடுக்க வேண்டும் எனக் கோரி பல போராட்டங்களை மேற்கொண்டு இன்று அதில் வெற்றியும் பெற்றுள்ளனர். மிக விரைவில் இங்குள்ள 393 முன்னாள் பாட்டாளிகளுக்கு வெ.20 ஆயிரம் மதிப்புடைய தரை வீடுகள் கட்டிக் கொடுப்பதற்கான முன்னேற்பாடுகள் துவங்கப்பட்டுள்ளன. புத்ரா ஜெயா மேம்பாட்டுத் திட்டத்திற்கென அரசாங்கத்தால் எடுத்துக்கொள்ளப்பட்ட நான்கு தோட்டங்களில் சிலாங்கூரில் பெரிய தோட்டமாக கருதப்பட்ட பிராங் பெசார் தோட்டம் 1860 ஆம் ஆண்டு இஞ்ச் கென்னத் எனும் தோட்ட நிர்வாகத்தின் மூலம் காப்பி தோட்டமாக விளங்கி வந்தது. பின்னர் கெர்னல் ஹன்றி என்பவரின் மூலமாக ரப்பர் தோட்டமாக உருமாற்றம் கண்டதை தொடர்ந்து கொக்கோ உற்பத்தி செய்யப்பட்டு வந்ததுடன் பின்னர் செம்பனையை பெரிய அளவில் உற்பத்தி செய்யும் நடவடிக்கையில் அதன் கோல்டன் ஹோப் நிறுவனம் இறங்கியது என்பது குறிப்பிடத்தக்கது. தோட்டங்களையே நம்பி வாழ்க்கையில் பெரும் பகுதியை கழித்துவிட்ட எங்களுக்கு 20 ஆண்டுகளுக்கு முன்பு தாமான் பெர்மாத்தா எனும் பெயரில் வழங்கப்பட்டிருந்த அடுக்கக வீடுகளில் பெர்மாத்தா எனும் பெயரை தாங்கும் அளவிற்கு அவ்வீடுகள் இல்லை. எனினும் எங்களின் இடைவிடாத போராட் டங்களினாலும் செயல்வீரர் அருட்செல்வத்தின் துணிச்சலான நடவடிக்கையின் வாயிலாகவும் இன்று தரை வீடுகளைப் பெறவுள்ளதை எண்ணும்போது நாங்கள் பட்ட கஷ்டத்திற்கு வெற்றி கிட்டியுள்ளது என மெடிங்கிலி தோட்டத்தைச் சேர்ந்த திலாகா,அசோக்குமாரி,சுப்பையா,புஸ்பா அடைக் கலம், சேரியம்மா மற்றும் காலவே தோட்டத்தைச் சேர்ந்த எஸ்.முனியாண்டி, எஸ்.ராமலிங்கம், கணேசன், எம்.கிருஷ்ணம்மா,.தி.ஜானகி, தி.ருக்குமணி, ஆகி யோர் கூறினார்.


60 விவசாயிகளின் நிலம் அழிப்பு:  கேமரன் மலையில் கொந்தளிப்பு!

ஆற்றில் தூய்மைக்கேட்டை ஏற்படுத்துவதாகக் கூறி, 60 கேமரன் மலை இந்திய விவசாயிகளின் வாழ்வாதாரத்திற்கு உலைவைக்கும் வகையில் அவர்களின் விவசாய நிலங்களை மாநில அரசாங்கம் நேற்று தரைமட்டமாக்கிய அதே சமயம், மக்கள் நலனைக் கவனிக்காத அரசாங்கம் தங்களுக்குத் தேவையில்லை எனக்கூறி உள்ளூராட்சி மன்ற உறுப்பினர்களாக இடம்பெற்றுள்ள ம.இ.கா. தலைவர்கள் அதிரடியாய் கூண்டோடு விலகினர்.

இச்சம்பவம் அரசியல் அரங்கில் பெரும் பரபரப்பை ஏற்படுத்தியுள்ளது. பகாங் மாநிலத்தில் தேசிய முன்னணி அரசாங்கம் அமைந்திருக்கும் நிலையில் தங்கள் மக்களின் நலனில் சிறிதும் அக்கறை இல்லாமல் மூர்க்கத்தனமாக நடந்து கொண்டிருப்பது கண்டிக்கத்தக்கது என தங்களின் ராஜினாமா குறித்து மாநில மந்திரி புசாருக்கு தகவல் தெரிவித்த அவரின் சிறப்பு அதிகாரியான ஆறுமுகம் ஏ.வி.பிள்ளை மலேசிய நண்பனிடம் தெரிவித்தார்.

இதனிடையே, மக்களுக்கு உதவாத அரசாங்கத்தில் நாங்கள் இருந்து என்ன நன்மை. தேசிய முன்னணிக்காக கேமரன் மலை நாடாளுமன்றத் தொகுதியை அம்னோவிற்கு விட்டுக்கொடுத்தோம். ஆனால், விவசாயிகளின் பிழைப்பில் மண்ணைப் போட்டிருப்பது நம்பிக்கைத் துரோகத்திற்கு சமம் என கட்சியின் தேசியத் தலைவர் டான்ஸ்ரீ எஸ்.ஏ.விக்னேஸ்வரனை மலேசிய நண்பன் தொடர்பு கொண்டபோது கூறினார்.

தனது உத்தரவின் பேரிலேயே கூண்டோடு பதவிகளை ராஜினாமா செய்ய அந்த 12 பேரும் முடிவு எடுத்ததாக அவர் தெரிவித்தார்.

ராஜினாமா செய்தவர்களில் மாநில மந்திரி புசாரின் சிறப்பு அதிகாரி

ஆறுமுகம் ஏ.வி.பிள்ளை, மற்றும் ம.இ.காவை பிரதிநிதித்து பதவி வகித்து வந்த 11

உள்ளூராட்சி மன்ற

உறுப்பினர்களான

ஆறுமுகம் (பெந்தோங்),

முனியாண்டி

(ரவுப்),

முருகன் (பெரா), இஸ்மாயில் (தெமெர்லோ), சுப்பிரமணியம் (கோலலிப்பிஸ்), டத்தோ ரவி (கேமரன் மலை), டத்தோ மார்த்தாண்டோ

(பாயா பெசார்), டத்தோ பெரியண்ணன் (ரொம்பின்), வடிவேலு (ஜெராண்டுட்), பூங்காவனம் (மாரான்), டத்தோ கிருஷ்ணா (பெக்கான்) ஆகியோரும் பதவி விலகியுள்ளனர்.

பாதிக்கப்பட்டுள்ள விவசாயிகள் அனைவரும் இங்கு நான்கைந்து தலைமுறைகளாக விவசாயம் செய்து வந்தவர்கள். ஆனால், ஆரம்பம் முதல் நாங்கள் முன்வைத்த எந்த கோரிக்கையையும் மாநில அரசாங்கம் கவனத்தில் கொள்ளவில்லை என ஆறுமுகம் கூறினார்.

தங்களின் இந்த ராஜினாமா குறித்து மந்திரி பெசாருக்கு தகவல் தெரிவித்திருப்பதாகவும், ஆனால், இதுவரை எந்தப் பதிலும் அவரிடமிருந்து வரவில்லை என்றும் அவர் கூறினார்.


என்.எல்.சி. ஒப்பந்தத் தொழிலாளர்கள் மீது போலீஸ் தடியடி... நெய்வேலியில் பதற்றம்!

வடலூரில் சாலைமறியல் போராட்டத்தில் ஈடுபட்ட என்.எல்.சி. ஒப்பந்தத் தொழிலாளர்கள்மீது போலீஸ் தடியடி நடத்தியதால், அந்தப் பகுதியில் பெரும் பதற்றம் ஏற்பட்டுள்ளது. நெய்வேலி என்.எல்.சி. ஒப்பந்தத் தொழிலாளர்கள், தாங்கள் ஏற்கெனவே செய்துவந்த மாதம் 26 நாட்கள் வேலையை 19 நாட்களாக குறைத்துள்ளது என்.எல்.சி. நிர்வாகம். இதைக் கண்டித்து ஒப்பந்தத் தொழிலாளர்கள் கடந்த 12-ம் தேதியிலிருந்து வேலை நிருத்தம் செய்து, பலகட்டப் போராட்டங்களை நடத்திவருகிறார்கள். இதற்கு, அனைத்துத் தொழிற்சங்கங்களும் தி.மு.க., பா.ம.க., த.வா.க, வி.சி.க, கம்யூனிஸ்ட் என பல்வேறு அரசியல் கட்சிகளும் ஆதரவு தெரிவித்துவருகிறார்கள். இன்று 20-வது நாளை எட்டிய இந்தப் போராட்டம், ஒப்பந்தத் தொழிலாளர்கள் ஆயிரக்கணக்கானோர் தங்கள் மனைவி, குழந்தைகள் என குடும்பத்தோடு வந்து, வடலூர் நான்குமுனை சந்திப்பில் சாலைமறியல் போராட்டத்தில் ஈடுபட்டனர். அப்போது, போராட்டத்தில் ஈடுபட்ட ஒப்பந்தத் தொழிலாளர்களை களைந்து செல்லுமாறு போலீஸார் எச்சரித்தனர். அதற்கு அவர்கள், கோரிக்கை நிறைவேறும் வரை இங்கிருந்து களைந்துசெல்ல மாட்டோம் என்றனர். இதனால், போலீஸாருக்கும் ஒப்பந்தத் தொழி லாளர்களுக்கும் இடையே கடுமையான வாக்குவாதம் ஏற்ப்பட்டது. அப்போது ஆத்திரமடைந்த போலிஸார், திடீரென்று ஒப்பந்தத் தொழிலாளர்கள் மீது தடியடி நடத்தினார்கள். இதில், ஒப்பந்தத் தொழிலாளர்கள் பலருக்கு மண்டை உடைந்தன. கை, கால்களில் அடிபட்டு சிதறி ஓடினார்கள். இதனால், அந்தப் பகுதியே போர்க்களம் போல காட்சியளித்தது.


கலைஞர் நலமுடன் உள்ளார்... -மு.க. அழகிரி

திமுக தலைவர் கலைஞர் கடந்த 10 நாட்களாக மருத்துவமனையில் சிகிச்சையில் உள்ளார். இன்று உடல் நிலையில் சிறிது பின்னடைவு ஏற்பட்டுள்ளதாக தெரிவிக்கப்பட்டது. இந்நிலையில் மு.க. அழகிரி, கலைஞர் நலமுடன் உள்ளார் என தெரிவித்துள்ளார்.


கொலை தொடர்பில்  இவர்களை நாங்கள் தேடுகிறோம்!

கிம் ஜோங் நாம் கொலை விசாரணைக்கு உதவுவது தொடர்பில் முக்கிய பிரமுகர் ஒருவரை போலீசார் தேடி வருவதாக தேசியப் போலீஸ் படைத் தலைவர் டான்ஸ்ரீ காலிட் அபு பக்கார் தெரிவித்தார்.இந்த முக்கிய பிரமுகர் உட்பட பல்வேறு நபர்களை போலீசார் தற்போது வேட்டை யாடி வருகின்றனர். தேடப் பட்டு வரும் பட்டியலில் உள் ளவர்களின் அடையாளங் களை வெளியிட டான்ஸ்ரீ காலிட் அபு பக்கார் மறுத்து விட்டார். தேடப்பட்டு வரும் நபர்கள் அநேகமாக வடகொரியா நாட்டவர்களாக இருக்கலாம். ஆனால் யார் அந்த முக்கிய பிரமுகர் என்ற பெயரைச் சொல்ல போலீஸ் படைத் தலைவர் மறுத்து விட்டார். நான் பல விவரங்களை வெளியிட இயலாது. ஆனால் மேலும் பல நபர்களை தேடி வருகிறோம். சம்பந்தப் பட்ட மூன்று சந்தேகப் பேர்வழிகள் வடகொரிய தூதரகத்தில் ஒளிந்து கொண்டிருக்கிறார்கள் என்று நம்பப்படுகிறது. 210ஆவது போலீஸ் தின கொண்டாட்டத்தை முன்னிட்டு இங்குள்ள தாமிங் சாரியில் பணி ஓய்வு பெற்ற போலீஸ் காரர்களுக்காக நிதி திரட்டும் நிகழ்ச்சியினை தேசிய போலீஸ் படைத் தலைவர் தொடக்கி வைத்தார்.மூன்று சந்தேகப் பேர்வழி களில் ஒருவர் வடகொரியா தூதரகத்தின் இரண்டாவது செயலாளர் யோன் வான் சோங். இவரின் ஒத்துழைப்பு கோரி வெளிவிவகார அமைச் சின் மூலம் கடிதம் அனுப்பப் பட்டது. ஜேம்ஸ் என்ற பெயரை கொண்ட மூன்றாவது சந் தேகப் பேர்வழி குறித்து அவ் வளவாக விவரம் தெரிய வில்லை. தேடப்பட்டு வரும் பல்வேறு நபர்கள் பற்றி அதிக விவரம் தெரிவிக்க இயலாது. காரணம் இது பல்வேறு யூகங்களுக்கு இடமளிக்கிறது என்று தேசியப் போலீஸ் படைத் தலைவர் டான்ஸ்ரீ காலிட் அபு பக்கார் சுட்டிக் காட்டினார்.


அ.தி.மு.க. அரசு பதவி விலக வேண்டும் கமல்ஹாசன் ஆவேசம்

சென்னை,
நடிகர் கமல்ஹாசன்  அரசியல் குறித்தும் , அரசியல்வாதிகள் குறித்தும் அடிக்கடி டுவிட்டரில் கருத்து வெளியிட்டு  வருகிறார். குறிப்பாக தமிழக அரசு மீது பலவேறு குற்றசாட்டுகளை அவர் தொடர்ந்து கூறி வருகிறார்.

டெங்கு காய்ச்சலை கட்டுப்படுத்த வேண்டும் என்று அவர்  தமிழக அரசுக்கு கோரிக்கை விடுத்தார். சமீபத்தில் கமல்ஹாசன் விடுத்த டுவிட்டரில், “டெங்குவை கட்டுப்படுத்த தமிழக அரசு உரிய நடவடிக்கை எடுக்க வேண்டும். முடியா விட்டால் இந்த விஷயத்தில் இருந்து தமிழக அரசு ஒதுங்கிக் கொள்ள வேண்டும்“ என் அவர் கூறி இருந்தார்.
இந்த நிலையில் சென்னை கோபாலபுரம் டி.ஏ.வி. பள்ளி மாணவர் பார்கவ் டெங்கு காய்ச்சல் பாதித்து நேற்று உயிரிழந்தார். இது நடிகர் கமல்ஹாசனை ஆவேசப்படுத்தியுள்ளது. இது தொடர்பாக அவர் டுவிட்டரில் ஒரு கருத்தை வெளியிட்டுள்ளார். அதில் அவர் கூறி இருப்பதாவது:-
டெங்கு காய்ச்சல் பரவி வருகிறது, கட்டுப்படுத்துங்கள் என்று நான் பல தடவை கூறினேன். ஆனால் அவை எல்லாம் செவிடன் காதில் ஊதிய சங்கு போல ஆகி விட்டது. டெங்கு காய்ச்சலின் கோர முகத்துக்கு தற்போது கோபாலபுரம் டி.ஏ.வி. பள்ளி மாணவர் பார்கவ் உயிரை கொடுத்துள்ளார். டெங்குவை கட்டுப்படுத்த தமிழக அரசு இதற்கு பொறுப்பு ஏற்று உடனே பதவி விலக வேண்டும்.

ஆட்சியில் உள்ள அ.தி.மு.க. அரசு செயல்படாத அரசாக உள்ளது. எனவே பெற்றோர்கள்தான் விழிப்புடன் இருத்தல் வேண்டும். இவ்வாறு நடிகர் கமல்ஹாசன் கூறியுள்ளார்.

செவிடர்க்கு நான் ஊதிய டெங்கு ஜுரச் சங்கு வீண். கோபாலபுரம் DAV பள்ளி மாணவன் பார்கவ் பலி. டெங்கு மரணம் தவிர்க்க ஆவன செய்யாஅரசு அகல வேண்டும்

— Kamal Haasan (@ikamalhaasan) September 24, 2017

அரசு தூங்குகிறது பெற்ரோர் விழித்திருங்கள். இனி காவலர் நாம்தான். கேள்விக்கான பதிலை பெறாது அமையாதீர்.

— Kamal Haasan (@ikamalhaasan)  September 24, 2017


சகதோழியை பாலியல் ரீதியாக துன்புறுத்திய 4 பெண்கள்!

மலாக்கா, தஞ்சோங் கிலிங் கில் உள்ள ஒரு மறுவாழ்வு மையத்தில் தங்களுடன் தங்கியிருந்த 17 வயது பெண்ணை ஒரு பாட்டிலைக் கொண்டு பாலியல் ரீதியாக துன்புறுத்தியதாக சுமத்தப்பட்ட குற்றச்சாட்டை அதே மையத்தைச் சேர்ந்த நான்கு பெண்கள் நேற்று இங்குள்ள செஷன்ஸ் நீதிமன்றத்தில் மறுத்து விசாரணை கோரினர். நோர்ஷியஸ்வானா அஸ்மி, நூர் இமான் நினா டபேரி, மைஸாத்துல் ஹனிஸா அப்துல்லா, நோர்லிஹானி முகமட் ஸைரி ஆகிய நால் வரும் ஏப்ரல் 9ஆம் தேதி மாலை 5 மணியளவில் சுங்கை லேரா எனுமிடத்தில் உள்ள தூனாஸ் பக்தி பள்ளியின் மெலோர் ஹோஸ்டலில் தங்களுடன் தங்கியிருந்த மற்றொரு பெண்ணை பாலியல் ரீதியாக துன்புறுத்தியதாக குற்றஞ்சாட்டப்பட்டனர். குற்றம் நிரூபிக்கப்பட்டால் ஐந்து ஆண்டுகள் முதல் 30 ஆண்டுகள் வரையிலான சிறைத் தண்டனை விதிக்கப்படலாம். தலா 15,000 வெள்ளி ஜாமினில் அவர்களை விடுவித்த செஷன்ஸ் நீதிமன்ற நீதிபதி அகமட் சஸாலி ஒமார், மே 17ஆம் தேதி விசாரணை நடத்தும்படி உத்தரவிட்டார்.


இரட்டை இலை முடக்கம் எங்களுக்குச் சாதகமில்லை'

அ.தி.மு.க-வின் இரட்டை இலைச் சின்னம் முடக்கப்பட்டது தி.மு.க-வுக்கு சாதகமில்லை என்று அக்கட்சித் தலைவர் மு.க.ஸ்டாலின் கூறியுள் ளார். சட்டப்பேரவையில் இன்று சபாநாயருக்கு எதிரான நம்பிக்கையில்லாத் தீர்மானத்தை தி.மு.க கொண்டுவந்தது. அதற்கான தீர்மானத்தை எதிர்க் கட்சித் தலைவர் மு.க.ஸ்டாலின் முன்மொழிந்தார். அவையை துணை சபாநாயகர் பொள்ளாச்சி ஜெயராமன் நடத்தினார். இதையடுத்து, தீர்மானம் குரல் வாக்கெடுப்பு முறையில் நடைபெற்றது. தீர்மானத்துக்கு எதிராக 122 பேரும், ஆதரவாக 97 பேரும் வாக்களித்தனர். தி.மு.க கொண்டு வந்த நம்பிக்கையில்லாத் தீர்மானத்துக்கு எதிராக நடந்த வாக்கெடுப்பை பன்னீர்செல்வம் ஆதரவு எம்.எல்.ஏ.க்கள் 12 பேர் புறக்கணித் தனர். இதையடுத்து, தீர்மானம் தோல்வியடைந்ததாக துணை சபாநாயகர் அறிவித்தார். பின்னர் சட்டசபை வளாகத்தில் செய்தியாளர்களிடம் பேசிய மு.க. ஸ்டாலின், 'தனக்கு ஆதரவு மற்றும் எதிராக வாக்களித்தவர்களுக்கு சபாநாயகர் தனபால் நன்றி தெரிவித்துள்ளார். பேரவையில் இனி அனைவரது நம்பிக்கையையும் பெறும்படி பணியாற்றுவேன் என சபாநாயகர் கூறியுள்ளார். அ.தி.மு.க-வின் சின்னம் முடக்கப்பட்டது, அ.தி.மு.க.வின் உள்கட்சி விவகாரம். அதில் தி.மு.க. தலையிடாது. இரட்டை இலைச் சின்னம் முடக் கப்பட்டதால் தி.மு.க.வுக்கு சாதகம் எனக்கூறுவது தவறான கருத்து. அ.தி.மு.க இரட்டை இலைச் சின்னத்துடன் நின்றபோதும், தி.மு.க அவர்களை பல தேர்தல்களில் வீழ்த்தியுள்ளது' என்றார்.


மோட்டார் சைக்கிளோட்டி  ஆற்றில் விழுந்து பலி!

மோட்டார் சைக்கிளுடன் ஆற்றில் விழுந்த ஆடவர் பிணமாக கிடக்க காணப்பட்டார். பொதுமக்கள் வழங்கியத் தகவலைத் தொடர்ந்து, சுங்கை டுவா டோல் சாவடிக்கு அருகே பெர்மாத்தாங் சே தாக் என்ற இடத்தில் நிகழ்ந்தது. சம்பவம் நிகழ்ந்த இடத்திற்கு வந்த போலீசார் ஆற்றிலிருந்து மீட்டு, சவப்பரிசோதனைக்காக சடலத்தை செபராங் ஜெயா மருத்துவமனைக்குக் கொண்டுசென்றனர். விபத்துக்கான காரணத்தை போலீசார் விசாரணை மேற் கொண்டு வருகின்றனர்.


புலிகளின் உறுப்பினர்களை வெளிநாடுகள் திருப்பி அனுப்ப முடியாது....

சர்வதேச அளவில் இலங்கை அரசின் தன்மைகள் மாறுபட்டுக் கொண்டிருக்கும் நிலையில், தொடரும் பல பிரச்சினைகளுக்கு மத்தியிலேயே தமிழீழம் பயணித்துக்கொண்டிக்கின்றது, ஐ.நா சபை தமிழர் தரப்பை ஏமாற்றி விடுமா? தமிழர் அநீதிக்கான நீதி தவிர்க்கப்பட்டு விடுமா? போன்ற பல கேள்விகளுக்கு லங்காசிறியின் அரசியற் களம் வட்ட மேசையில் நாடுகடந்த தமிழீழ அரசாங்கத்தின் பிரதமர் வி.உருத்திரகுமார் பதிலளித்துள்ளார். மேலும், “தமிழ்” ஒரு தேசிய இனம், ஆனால் சுயநிர்ணயத்தை உச்சரிப்பது பிழை என இலங்கையின் ஆறாம் திருத்தச்சட்டம் கூறுகின்றது. இதற்கு ஏதாவது சட்ட அணுகுதல் எடுக்கப்பட்டுள்ளதா? தற்போது புலம்பெயர் தமிழர்கள் இலங்கை அரசுக்கு ஒரு சிம்மசொர்ப்பனமாக மாறி இருக்கின்றது. இதற்கான காரணம் என்ன? இவர்கள் வலுவிழந்து விட்டார்களா? போன்ற வினாக்களுக்கும் நாடுகடந்த தமிழீழ அரசாங்கத்தின் பிரதமர் வி.உருத்திர குமார் விளக்கமளித்துள்ளார்.


நெஞ்சில் நின்ற கொஞ்சும் குமாரி நேற்று உலகைவிட்டுப் பிரிந்தார்!

கலைமாமணி பட்டம் பெற்றவரும், பழம்பெரும் நடிகை கே.ஆர்.இந்திரா (65) உடல்நலக் குறைவு காரணமாக நேற்று காலமானார். அவருக்கு வயது 65. கொஞ்சும் குமாரி படத்தின் மூலம் 1963ஆம் ஆண்டு கதாநாயகியாக அறிமுகமானவர் கேஆர் இந்திரா. இதே படத்தில்தான் பழம்பெரும் நடிகையான மனோரமாவும் அறிமுக மானார். எம்.ஜி.ஆர். நடித்த பெற்றால் தான் பிள்ளையா என்ற படத்தின் நம்பியாருக்கு ஜோடியாகவும், ஹலோ மிஸ்டர் ஜமீன்தார் என்ற படத்தில் எம்.ஆர்.ராதாவுக்கு ஜோடியாகவும் நடித்துள்ளார். கந்தன் கருணை, ரஜினிகாந்தின் மன்னன், சிந்து பைரவி, பணக்காரன் உள்பட 250க்கும் மேற்பட்ட படங்களில் நடித்துள்ளார். இவர் இறுதியாக நடித்த படம் கிரிவலம். இதில் நடிகர் ரிச்சர்டின் பாட்டியாக நடித்துள்ளார். சென்னை தேனாம்பேட்டையில் வசித்து வந்த இந்திராவுக்கு ஏற்கெனவே மூட்டு வலி இருந்த நிலையில் திடீரென்று மூச்சுத் திணறலும் ஏற்பட்டுள்ளது. இதையடுத்து மருத்துவமனைக்கு கொண்டு செல்ல இருந்த நிலையில் திடீரென மாரடைப்பு ஏற்பட்டு காலமானார். கே.ஆர்.இந்திராவின் தந்தை கே.எஸ்.ராமசாமி பிரபல கர்நாடக பாடகர் மற்றும் நாடக நடிகர். நடிகர் சங்கத்தில் உறுப்பினராக இருந்த கே.ஆர்.இந்திரா மறைவுக்கு நடிகர் சங்கம் சார்பில் பொதுச்செயலாளர் விஷால், துணைத் தலைவர் பொன்வண்ணன் ஆகியோர் உள்பட பலர் நேரில் சென்று மாலை அணிவித்து மரியாதை செய்தனர்.


தமிழ்ப் பள்ளி மாணவர்கள் தங்கம் பெற்று சாதனை!

(பினாங்கு) 2017ஆம் ஆண்டு அனைத்துலக புத்தாக்க வடிவமைப்பு ஆராய்ச்சி மாநாட்டில் (2017 Innovation Design Research International Simposi um) தென் செபராங் பிறை மாவட்டத்திலு ள்ள நிபோங் திபால் தமிழ்ப்பள்ளி தங்கப் பதக்கம் வென்றது. இப்பள்ளியைச் சேர்ந்த 5ஆம் ஆண்டு மாணவர்களான சுந்தரேஸ் குமார் த/பெ கலைக்குமார், தமிழ் முகிலன் த/பெ தமிழ்ச்செல்வன் இப்பதக்கத்தை வென்றனர். மறு சுழற்சிப் பிரிவில் கலந்து கொண்ட இவர்கள் எரித்த உமியை கல் மணலோடு சேர்த்து கற்களை தயாரித்து வடிவமைத்தனர். இதன் மூலம் சிமெண்டின் அளவு குறைக்கப்படுகிறது. தலைநகரிலுள்ள பிரபல தங்கும் விடுதியில் 23-25 ஏப்ரல் வரையில் நடைபெற்ற இந்த ஆராய்ச்சி மாநாட்டில் உலகம் முழுவதிலுமிருந்து மொத்தம் 16 நாடுகள் கலந்து கொண்டன. வெற்றி பெற்ற இவர்கள் தங்கப் பதக்கத்தையும் நற்சான்றி தழையும் தட்டிச் சென்றனர்.


போதைப்பொருளே கவலையளிக்கும் பிரச்சினை.

பீர் விழா விவகாரத்தில் மவுனம் காப்பதற்காக துன் டாக்டர் மகாதீர் முகமட்டை குறை கூறுவோர், நாடு எதிர்நோக்கும் போதைப்பொருள் பிரச்சினை களை கண்டும் காணாமல் இருக்க வேண்டாமென கேட்டுக் கொள்ளப்பட்டனர். முஸ்லிம் அல்லாதவர்கள் போதை ஏற்படும் வரையில் பீர் குடிக்க விரும்பினால் அது அவர்களுடைய பிரச்சினை என்று முன்னாள் பிரதமர் டாக்டர் மகாதீர் கூறினார்.

அவர்கள் மற்றவர்களுக்கு பிரச்சினை கொடுக்காமலும் மது போதையில் வாகனத்தை ஓட்டிச் செல்லாமலும் இருக்க வேண்டும் என்பதே முக்கியம் என்று அவர் தனது chedet.cc வலைப்பதிவில் ‘பீர்’ என்ற தலைப்பில் இதை தெரிவித்துள்ளார். முஸ்லிம் இளைஞர்களால் போதைப் பொருள் தவறாக பயன்ப டுத்தப்படுவதே பெரும் கவலையளிக்கும் விவகாரமாக விளங்குகிறது என்று பார்ட்டி பிரிபூமி பெர்சத்து மலேசியா  அவைத்தலைவருமான டாக்டர் மகாதீர் குறிப்பிட்டார்.

Read More: Malysia Nanban News Paper on 11.10.2017


ஏ.ஆர். ரஹ்மானுக்கு இரு தேசிய விருதுகள் அறிவிப்பு!

65-வது திரைப்படத் தேசிய விருதுகள் நேற்று அறிவிக்கப்பட்டன.  இதில் சிறந்த தமிழ்ப் படமாக செழியன் இயக்கிய டூலெட் தேர்வு செய்யப்பட்டுள்ளது. இந்தப் படம் சர்வதேசத் திரைப்பட விழாக்களில் கலந்துகொண்டு விருதுகளைப் பெற்றுள்ளது. அதேபோல சிறந்த மலையாளப் படமாக தொண்டிமுத்தலும்

த்ரிக்சக்‌சியும் மற்றும் சிறந்த ஹிந்திப் படமாக நியூடன் ஆகிய படங்கள் தேர்வு செய்யப்பட்டுள்ளன.   காற்று வெளியிடை படத்தின் பாடல்களுக்காக ஏ.ஆர். ரஹ்மானுக்கு சிறந்த இசையமைப்பாளர் விருது அறிவிக்கப்பட்டுள்ளது. மாம் படத்தில் நடித்த ஸ்ரீதேவி சிறந்த நடிகையாகத் தேர்வு செய்யப்பட்டார். மறைந்த ஸ்ரீதேவி நடித்த மாம் படத்தின் பின்னணி இசைக்காகவும் ரஹ்மானுக்கு மற்றொரு தேசிய விருது அறிவிக்கப்பட்டுள்ளது. இதையடுத்து இந்த முறை இரு தேசிய விருதுகளைப் பெற்றுள்ளார் ஏ.ஆர். ரஹ்மான்.


சீபீல்டு ஆலயத்திற்குள் பாராங்குகளுடன் நுழைந்த கும்பல் அராஜகம்.

சுபாங்ஜெயா,

அதிகாலையில்  கார்த்திகை மாத சிறப்பு பூஜை நடைபெறுவதற்கு ஆலயப்பொறுப்பாளர்கள் தயாராகி கொண்டிருந்த வேளையில் பாராங், கோடரி, தடிகள், இரும்பு ஆகியவற்றை ஆயுதமாக  ஏந்திய நிலையில் இங்குள்ள சீபீல்டு ஸ்ரீ மகா மாரியம்மன் ஆலயத்திற்குள் அத்துமீறி நுழைந்த 50 பேருக்கும் மேற்பட்ட கும்பல் ஒன்று, ஆலய குருக்கள் உட்பட மூவரின்  கழுத்தில் கத்தி வைத்து பிணைபிடித்ததுடன், சரமாரியான தாக்குதல் நடத்தியதால் பத்துக்கும் மேற்ப ட்டோர் காயம் அடைந்தனர். மக்கள் மத்தியில் பெரும் பதற்றத்தை ஏற்படுத்திய இந்த சம்பவம் நேற்று அதிகாலை 2.30 மணியளவில் நிகழ்ந்தது.

Read More: Malasyia Nanban Tamil Daily on 27.11.2018


முதல்வர் கூட்டத்தில் சலசலப்பு! - அ.தி.மு.க ஆட்சிமன்றக் குழு திடீர் மாற்றியமைப்பு

சென்னையில் உள்ள அ.தி.மு.க தலைமை அலுவலகத்தில் நடைபெற்ற அ.தி.மு.க உயர்மட்டக்குழு கூட்டத்தில் திடீர் சலசலப்பு ஏற்பட்டது.

ஆர்.கே.நகர் இடைத்தேர்தல் நெருங்கும் நிலையில் அ.தி.மு.க ஆட்சிமன்றக் குழுவில் காலியாக இருக்கும் 2 இடங்களுக்குப் புதிய உறுப்பினர்களை நியமிப்பது தொடர்பாக இன்றையக் கூட்டத்தில் அ.தி.மு.க-வினர் ஆலோசித்தனர். அப்போது ஒரு தரப்பினர் காலி இடங்களுக்குப் புதிய உறுப்பினர்களை நியமிக்க எதிர்ப்பு தெரிவித்ததாகக் கூறப்படுகிறது. இதனால் கூட்டத்தில் இரு தரப்பினரிடையே வாக்குவாதம் ஏற்பட்டது. அப்போது இடைமறித்த முதல்வர் எடப்பாடி பழனிசாமி, இருதரப்பிடமும் பேசி சமாதானம் செய்ய முயன்றார். முதல்வர் தலையீட்டால் சலசலப்பு ஓய்ந்தது.
இதையடுத்து நடந்த ஆலோசனைகளுக்குப் பிறகு, அ.தி.மு.க ஆட்சிமன்றக் குழுவில் புதிதாக நான்கு பேரின் பெயர்கள் சேர்க்கப்பட்டன. அதாவது, ஏழு பேர் கொண்ட அ.தி.மு.க ஆட்சி மன்றக்குழு 9 பேர் கொண்டதாக மாற்றியமைக்கப்பட்டுள்ளது. தற்போதுள்ள உறுப்பினர்களான ஓ.பன்னீர்செல்வம், மதுசூதனன், தமிழ்மகன் உசேன், ஜஸ்டின் செல்வராஜ், வேணுகோபால் எம்.பி, ஆகியோருடன் புதிதாகக் கே.பி.முனுசாமி, வைத்திலிங்கம், வளர்மதி மற்றும் எடப்பாடி பழனிசாமி ஆகியோரின் பெயர்கள் சேர்க்கப்பட்டுள்ளன. ஆட்சிமன்றக் குழு பற்றிய இந்த அறிவிப்பால் ஒரு தரப்பினர் அதிருப்தியில் இருப்பதாகத் தெரிகிறது. புதிதாக அறிவிக்கப்பட்டுள்ள ஆட்சிமன்றக் குழுவில் 6 பேர் எடப்பாடி அணியினர் என்பது குறிப்பிடத்தக்கது.


அம்மா கதாபாத்திரத்தில் நடிக்கும் நந்திதா

தமிழ் சினிமாவில் வளர்ந்து வரும் நடிகைகளுள் ஒருவரான நந்திதா, அடுத்த படத்தில் கதாநாயகிக்கு முக்கியத்துவம் உள்ள கதாபாத்திரத்தில் அம்மாவாக நடிக்க இருக்கிறார்.

தமிழ் சினிமாவில் உள்ள நாயகிகள் கதைக்கும், கதாபாத்திரத்திற்கும் முக்கியத்துவம் உள்ள கதைகளில் நடிக்க விருப்பம் தெரிவிக்கின்றனர். அந்த வகையில் தற்போது பல நாயகிகள் தங்களது கதாபாத்திரத்தை தேர்வு செய்து நடித்து வருகின்றனர்.  அந்த வரிசையில் நந்திதா ஸ்வேதாவும் இணைந்தி ருக்கிறார். ‘நர்மதா’ என தலைப்பு வைக்கப்பட்டுள்ள இந்த படத்தில், நந்திதா ஒரு குழந்தைக்கு தாயாக நடிக்கிறார்.

இதுபற்றி படத்தின் தயாரிப்பாளரும், இயக்குநருமான கீதா ராஜ்புத் கூறியதாவது: “தாய்க்கும், மகனுக்கும் உள்ள பாசப்பிணைப்பை நெகிழ்ச்சியாக சொல்லும் படம், இது. இதில், கதையின் நாயகி நந்திதா ஸ்வேதா 7 வயது ஆண் குழந்தைக்கு தாயாக நடிக்கிறார். கதை நாயகனாக விஜய் வசந்த் நடிக்கி றார். கவுரவ வேடத்தில் நடிக்க முன்னணி கதாநாயகன் ஒருவரிடம் பேச்சுவார்த்தை நடைபெற்று வருகிறது. இம்மாதம் இரண்டாவது வாரத்தில் படப்பிடிப்பை தொடங்க திட்டமிட்டு இருக்கிறோம்” என்றார்.


தமிழக மீனவர்கள் எல்லைத் தாண்டி மீன்பிடித்தால் ரூ.20 கோடி அபராதம்:

கொழும்பு எல்லை தாண்டி மீன் பிடிக்கும் மீனவர்களுக்கு ரூ.2 கோடி முதல் ரூ.20 கோடி வரை அபராதம் விதிக்கப்படும் என்று இலங்கை மீன்வள துறை அமைச்சர் மகிந்த அமரவீர அறிவித்துள்ளார். இந்த அபராதம் குறித்த மசோதா நாடாளுமன்றத்தில் வருகிற ஜூலை மாதம் 6ம் தேதி தாக்கல் செய்யப்படுகிறது என்று மகிந்த அமரவீர தெரிவித்துள்ளார். தமிழக மீனவர்கள் இனி எல்லைத் தாண்டி மீன்பிடித்தால் ரூ.20 கோடி வரை அபராதம் விதிக்கப்படும் என்ற புதிய அறிவிப்பை இலங்கை அரசு வெளியிட்டுள்ளது. இது குறித்து வரும் 6ம் தேதி நாடாளுமன்றத்தில் மசோதா தாக்கல் செய்யப்படுவதாக இலங்கை மீன்வள துறை அமைச்சர் மகிந்த அமரவீர தெரிவித்துள்ளார். இலங்கையில் மீன்வள துறை அமைச்சர் மகிந்த அமரவீர பதவி ஏற்ற அடுத்த நிமிடத்திலிருந்தே தமிழக மீனவர்களுக்கு எதிராக அவ்வப்போது முன் னுக்குபின் முரணாக கருத்து வெளியிட்டுள்ளார். இதைப் போன்று தான் இன்றைய தினமும் ஒரு புதிய அறிவிப்பை வெளியிட்டுள்ளார். அந்த கருத் தானது இலங்கை மீனவர்களுக்கு மகிழ்ச்சியும், இந்திய மீனவர்களுக்கு அதிர்ச்சியும் ஏற்படுத்தியுள்ளது. அதாவது எல்லைத் தாண்டி மீன் பிடிக்க வரும் தமிழக மீனவர்கள், குறிப்பாக வெளிநாட்டு மீனவர்கள் யாராக இருந்தாலும் அவர்களுடைய படகுகளை பறிமுதல் செய்வதோடு, மீனவர்களை வழக்கமாக கைது செய்து அடைத்து வைப்பதை தவிர்த்து முற்றிலும் மாறுபட்ட கருத்தாக ரூ.2 கோடி முதல் ரூ.20 கோடி வரை அபராதம் விதிக்கப்பட்டு விசைப்படகுகளை அரசுடைமை ஆக்கப்படும் என்ற கருத்தை வெளியிட்டுள்ளார். இந்த கருத்தானது தமிழக மீனவர்கள் இடையே பெரும் அதிர்ச்சி ஏற்படுத்தியுள்ளது. இதற்கு முன்பு இலங்கையில் உள்ள 143 விசைப்படகையும், 53 மீனவர்களையும் விடுதலை செய்ய வேண்டும் என மத்திய, மாநில அரசுகளுக்கு தமிழக மீனவர்கள் பல்வேறு கட்ட போராட்டங்களை நடத்தி வந்து பல அழுத்தங்களை தெரிவித்து வந்த இந்த நிலையிலும், தமிழக முதல்வர் எடப்பாடி பழனி சாமி மீனவர்களின் விசைப்படகை விடுதலை செய்ய வேண்டும் என பிரதமர் நரேந்திர மோடிக்கு கடிதம் எழுதி வரும் இந்நிலையில் மீன்வளத்துறை அமைச்சர் மகிந்த அமரவீர, இன்று திடீரென் ஒரு புதிய அறிவிப்பை வெளியிட்டுள்ளார். இந்த அறிவிப்பு தமிழக மீனவர்களிடையே பெரும் அதிர்ச்சியை ஏற்படுத்தியுள்ளது. இதனையடுத்து வருகிற 6ம் தேதி இலங்கை நாடாளுமன்றத்தில் புதிய சட்டமாகவே நிறைவேற்றப்படும் எனவும் அதிர்ச்சியான தகவலையும் வெளியிட்டுள்ளார்.


மக்களவை தேர்தலில் காங்கிரஸ் கட்சிக்கு மிகப்பெரிய பின்னடைவு

மக்களவை தேர்தல் நெருங்கி வரும் நிலையில் அனைத்து கட்சிகளும் மும்முரமாக தேர்தல் பிரச்சாரத்தில் இறங்கியுள்ளன. இந்த நிலையில் சமீபத்தில் காங்கிரஸ் கட்சியில் இணைந்த ஹர்டிக் படேல் தேர்தலில் போட்டியிட முடியாத நிலை ஏற்பட்டுள்ளது.

படேல் சமுதாய மக்களின் ஆதரவை பெற்ற ஹர்டிக் படேல் கடந்த 2005 ஆம் ஆண்டு நடைபெற்ற ஒரு கலவரத்தில் குற்றம் சுமத்தப்பட்டார். அதனை தொடர்ந்து நடந்த விசாரணையின் அடிப்படையில் கடந்த ஆண்டு ஜூலை மாதம் ஹர்டிக் படேலுக்கு இரண்டு ஆண்டுகள் சிறைத்தண்டனை விதித்து விஸ்நகர் நீதிமன்றம் உத்தரவிட்டது.
இந்நிலையில் ஹர்டிக் படேல் தன மீதான தண்டனையை வாபஸ் பெற வேண்டும் என குஜராத் உயர்நீதிமன்றத்தில் மனு ஒன்றை தாக்கல் செய்தார். இதனை விசாரித்த நீதிபதிகள் அவரது தண்டனையை ரத்து செய்ய முடியாது என கூறியுள்ளனர். இதன் காரணமாக இந்த தேர்தலில் ஹர்டிக் படேலால் போட்டியிடமுடியாத நிலை ஏற்பட்டுள்ளது. இது அம்மாநிலத்தில் காங்கிரஸ் கட்சிக்கு ஒரு பின்னடைவாகவே பார்க்கப்படுகிறது.


வெள்ளி 10 இலட்சம் தொழில்முனைவர் மேம்பாட்டு நிதி என்னவானது?  சிலாங்கூர் அரசாங்கம் பதில் தருமா?

கிள்ளான்,

ஆட்சி மாறினாலும் காட்சிகள் மாறவில்லை என்பதை நிரூபிக்கும் வண்ணம் 2017 ஆம் ஆண்டில்  இந்தியர் தொழில் முனைவர் மேம்பாட்டு  நிதியாகப் போராடிப் பெறப்பட்ட வெ. 10 லட்சம்  தொகை எவ்வாறு பயன்படுத்தப் பட்டது என்பதற்கான வெளிப்படையான  தகவல்கள் அறவே  இல்லை என்பதா கவே  நண்பன் குழு கருதுகின்றது.

Read More: Malaysia Nanban Tamil Daily on 28.8.2018


மேல்முறையீட்டு தீர்ப்பு கிடைக்கும் வரையில் கெட்கோ நிலத்தில் தலையிட முடியாது.

மலேசியாவில்  தமிழ்க்கல்வியின்  200 ஆம் ஆண்டு கோலாகலமான விழாவிற்குப் பிறகும் 60 ஆண்டுகால சுதந்திரத்திற்குப் பின்னரும், மலேசிய தேர்வு வாரியத்தில் தமிழ்மொழிக்கு அங்கீகாரம் மறுக்கப்படுவது எதனால்? ஏவுகணை ஆராய்கின்றது.

அதுவரையில், அவர்களுக்கு கிடைத்த மேல் முறையீட்டு தீர்ப்பை தள்ளி வைக்கவும் தாங்கள் விண்ணப்பம் செய்யப்போவதாகவும் அவர் கூறியுள்ளார். கெட்கோ நில விவகாரத்தில், தாமரை ஹோல்டிங்ஸ் நிறுவனத்திற்கு ஆதரவாக அளிக்கப்பட்டுள்ள நீதிமன்ற தீர்ப்பை எதிர்த்து கூட்டரசு நீதிமன்றத்தில் மேல் முறையீடு செய்யப் போவதாக நீதிப்போராட்டத்தில் இறங்கியிருக்கும் அதன் 140 நிலக்குடியேற்றக்காரர்களின் சட்டப்பிரதிநிதியான வழக்கறிஞர் ஆர்.கங்காதரன் அறிவித்துள்ளார்.

தாமரை ஹோல்டிங்ஸ் நிறுவனம் உயர் நீதிமன்றத்தில் பெற்றிருந்த முந்தைய தீர்ப்பை புத்ராஜெயா மேல்முறையீட்டு நீதிமன்றம் கடந்த திங்கட்கிழமை நிலைநிறுத்தியது. அந்த தீர்ப்பை எதிர்த்து மேல் முறையீடு செய்வதற்கு எங்களுக்கு 30 நாள் அவகாசம் உள்ள போதிலும் விரைவில் நாங்கள் அந்த மேல் முறையீட்டை பதிவு செய்வோம் என அவர் நேற்று கூறினார்.

Read More: Malysia Nanban News Paper on 11.10.2017


அனுமதியின்றி பல் மருந்தகம்!

கடந்த ஆண்டு முதல் அனுமதியின்றி பல் மருந்தகத்தை நடத்தியதற்காக இந்தோனேசிய பெண்மணிக்கு நேற்று ஜொகூர் பாரு செஷன்ஸ் நீதிமன்றத்தில் மூன்று லட்சம் வெள்ளி அபராதமாக விதிக்கப்பட்டது. செஷன்ஸ் நீதிமன்ற நீதிபதி முகமட் காலிட் அப்துல் காரிம் முன்னிலையில் தனக்கெதிராக கொண்டு வரப்பட்ட குற்றச்சாட்டை மேடானைச் சேர்ந்த சூர்யா எல்வி விஜயா நசூசியன் (வயது 22) ஒப்புக் கொண்டதைத் தொடர்ந்து அவருக்கு அந்த அபராதத்தை விதித்தார். கடந்த மார்ச் 16 ஆம் தேதி பிற்பகல் 1.30 மணிக்கு ஜொகூர் பாரு லார்க்கின் பெர்டானா, ஜாலான் சூசூரில் உள்ள ஒரு மையத்தில் அக்குற்றத்தை புரிந்ததாக முன்னதாக சூர்யா எல்வி விஜயா நசூசியன் மீது குற்றம் சாட்டப்பட்டது. சுகாதார அமைச்சின் தலைமை இயக்குநர் அனுமதியின்றி பல் மருத்துவம் நடத்தி வந்த அப்பெண்மணி ஆடவருக்கு பல்லை பொருத்தியதாக குற்றச் சாட்டில் தெரிவிக்கப்பட்டது. அக்குற்றத்திற்காக அவருக்கு மூன்று லட்சம் வெள்ளி அபராதமும் ஆறு மாதம் வரை சிறைத் தண்டனையும் விதிக்க சட்டம் வகை செய்கின்றது.


நீதிபதியிடம் திருமுருகன் காந்தி புகார்! காவலை நீட்டித்தது நீதிமன்றம்

ஐஓசி அலுவலகம்மீது கல்வீசித் தாக்கிய வழக்கில் கைதான திருமுருகன் காந்தி உட்பட மூன்று பேருக்கும் சைதாப்பேட்டை நீதிமன்றம் ஜூன் 14ஆம் தேதி வரை காவலை நீட்டித்துள்ளது.சென்னை மெரினாவில் தடையை மீறி நடந்த முள்ளிவாய்க்கால் நினைவேந்தல் நிகழ்ச்சியின்போது மே 17 இயக்கத்தின் ஒருங்கிணைப்பாளர் திருமுருகன் காந்தி, தமிழர் விடியல் கட்சியைச் சேர்ந்த டைசன், இளமாறன் மற்றும் அருண்குமார் ஆகியோர் கைது செய்யப்பட்டு புழல் சிறையில் அடைக்கப்பட்டனர். இதனிடையே, மே 29ஆம் தேதி நான்குபேரும் குண்டர் சட்டத்தில் கைது செய்யப்பட்டனர். இந்த நிலையில், ஐஓசி அலுவலகம்மீது கல்வீசியதாகத் தொடரப்பட்ட வழக்கில் திருமுருகன், தமிழர் விடியல் கட்சியைச் சேர்ந்த டைசன், இளமாறன் ஆகியோரைக் காவல்துறையினர் மீண்டும் கைது செய்தனர். இந்த வழக்கில் மூன்று பேரையும் இன்று சைதாப்பேட்டை நீதிமன்றத்தில் காவல்துறையினர் ஆஜர்படுத்தினர். அப்போது, தன்மீது பொய்வழக்குப் பதியப்பட்டுள்ளதாக நீதிமன்றத்தில் திருமுருகன் காந்தி புகார் கூறினார். பின்னர், திருமுருகன் உள்ளிட்ட மூன்று பேரின் காவலை ஜூன் 14ஆம் தேதி வரை நீதிமன்றம் நீட்டித்து உத்தரவிட்டது. இதையடுத்து, திருமுருகன் உட்பட மூன்று பேரையும் காவல்துறையினர் வேனில் ஏற்றினர். அப்போது, செய்தியாளர்களிடம் பேசிய திருமுருகன் காந்தி, பா.ஜ.க அரசின் கைக்கூலியாக தமிழக அரசு செயல்படுகிறது. தமிழர்களுக்கு எதிரான விரோதப்போக்கை தமிழக அரசு கைவிட வேண்டும். நினைவேந்தல் நிகழ்ச்சி உள்ளிட்டவைக்கு அரசு அனுமதி தரவேண்டும்" என்று கூறினார்.


ஸ்டெர்லைட் ஆலையை மூட வலியுறுத்தி இந்திய மாணவர் சங்கம் போராட்டம்

தூத்துக்குடி,

தூத்துக்குடி மதுரை பைபாஸ் சாலையில் ஸ்டெர்லைட் தாமிர உற்பத்தி ஆலை அமைந்துள்ளது. இங்கு ஆண்டுக்கு 4 லட்சம் டன் தாமிரம் உற்பத்தி செய்யப்பட்டு வந்தது. மேலும் 4 லட்சம் டன் தாமிரம் உற்பத்தி செய்யும் வகையில் ஆலையை விரிவாக்கம் செய்ய பணிகள் தொடங்கப்பட்டது. இதற்கு தூத்துக்குடி பகுதி பொதுமக்கள் எதிர்ப்பு தெரிவித்து போராட்டம் நடத்தி வருகிறார்கள்.

ஸ்டெர்லைட் ஆலையால் சுற்றுச்சூழல் மாசுபடுகிறது. பொதுமக்களுக்கு நோய் பாதிப்பு ஏற்படுகிறது என கூறி, ஆலையை நிரந்தரமாக மூடவேண்டும் என அவர்கள் கோரிக்கை விடுத்துள்ளனர். இதற்காக அ.குமரெட்டியாபுரத்தில் பொதுமக்கள் 61-வது நாளாக போராட்டம் நடத்தி வருகிறார்கள். மேலும் பண்டாரம்பட்டி, சில்வர்புரம், சங்கராப்பேரி உள்ளிட்ட 12 இடங்களில் போராட்டம் நடைபெற்று வருகிறது.

பொதுமக்களின் போராட்டத்துக்கு அரசியல் கட்சிகள், பல்வேறு அமைப்புகள் ஆதரவு தெரிவித்து உள்ளன. இந்த நிலையில் பராமரிப்பு பணி காரணமாக ஆலை கடந்த 26-ந்தேதி முதல் மூடப்ப‌ட்டு உள்ளது. இதனிடையே அ.குமரெட்டியாபுரத்தில் போராட்டம் நடத்தி வரும் பொதுமக்களை நேற்று சமூக ஆர்வலர் டிராபிக் ராமசாமி சந்தித்து ஆதரவு தெரிவித்தார். இந்த நிலையில் ஸ்டெர்லைட் ஆலையை மூட வலியுறுத்தி தூத்துக்குடியில் மீண்டும் மாணவர்கள் போராட்டத்தில் ஈடுபட்டு உள்ளார்கள்.

தூத்துக்குடி வ.உ.சி கல்லூரி, காமராஜ் கல்லூரி, கோரம்பள்ளம் அரசு ஐ.டி.ஐ மாணவர்கள் இன்று வகுப்புகளை புறக்கணித்து அந்தந்த கல்லூரிகள் முன்பு அமர்ந்து போராட்டத்தில் ஈடுபட்டனர். அப்போது அவர்கள் ஸ்டெர்லைட் ஆலையை நிரந்தரமாக மூடவேண்டும் என கோஷம் எழுப்பினார்கள்.

இதையடுத்து மாணவர்கள் அங்குள்ள வி.வி.டி சிக்னல் பகுதியில் இருந்து தூத்துக்குடி கலெக்டர் அலுவலகம் நோக்கி பேரணியாக புறப்பட திட்டமிட்டனர். இதனால் அங்கு ஏராளமான போலீசார் குவிக்கப்ப‌ட்டார்கள். அதிரடிப்படை போலீசாரும் அங்கு வரவழைக்கப்ப‌ட்டனர்.  போலீசார் இரும்பு  தடுப்பு  அமைத்து இருந்தனர்.  தடுப்புகளை தாண்டி போராட்டத்தில் ஈடுபட்டதால் மாணவர்கள், போலீசார் இடையே தள்ளுமுள்ளு ஏற்பட்டது.  இது அப்பகுதியில் பரபரப்பை ஏற்படுத்தியது. பின்னர் மாணவர்கள் பஸ்சில் ஏறி கலெக்டர் அலுவலகத்துக்கு சென்றனர்.


இரண்டு மணி நேரம் கடலில் வாக்கு சேகரிப்பு! தமிழிசை, கங்கை அமரன் கலகல

தமிழக பா.ஜ.க தலைவர் தமிழிசை செளந்தரராஜன் மற்றும் ஆர்.கே.நகர் பா.ஜ.க வேட்பாளர் கங்கை அமரன் ஆகியோர், படகில் சென்று கடலில் மீன் பிடித்துக்கொண்டிருந்த மீனவர்களிடம் வாக்கு சேகரித்தனர். ஜெயலலிதா மறைவைத்தொடர்ந்து, ஆர்.கே.நகர்த் தொகுதிக்கு வரும் 12-ம் தேதி இடைத் தேர்தல் நடைபெற உள்ளது. இந்தத் தொகுதியில், தி.மு.க, அ.தி.மு.க அம்மா, அ.தி.மு.க புரட்சித்தலைவி அம்மா, எம்.ஜி.ஆர் அம்மா தீபா பேரவை, பா.ஜ.க, தே.மு.தி.க ஆகிய கட்சிகளுக்கு இடையே கடும் போட்டி நிலவுகிறது. களத்தில் நிற்கும் வேட்பாளர்கள், அனல்பறக்கும் பிரசாரத்தில் ஈடுபட்டுவருகின்றனர். தி.மு.க வேட்பாளர் மருதுகணேஷ், நடைப்பயணமாக வாக்கு சேக ரித்து வருகிறார். இதுவரை அவர், வாகனப் பிரசாரத்தில் ஈடுபடவில்லை. டி.டி.வி.தினகரன் மற்றும் மதுசூதனன், தீபா ஆகியோர் வாகனங்களில் பிரசாரம் மேற்கொண்டுவருகின்றனர். இந்த நிலையில், பா.ஜ.க வேட்பாளர் கங்கை அமரன், கடலில் இறங்கி மீனவர்களிடம் இன்று வாக்கு சேகரிப்பில் ஈடுபட்டார். மாநில மீனவரணித் தலை வர் சத்தீஷ்குமார், துணைத் தலைவர் சக்கரவர்த்தி மற்றும் நிர்வாகிகள் தாமோதரன், சங்கர் ஆகியோரின் ஏற்பாட்டில், மாநிலத் தலைவர் தமிழிசை செளந்தரராஜன், வேட்பாளர் கங்கை அமரன் ஆகியோர் படகில் கடலுக்குச் சென்று, மீனவர்களிடம் வாக்கு சேகரித்தனர். அப்போது, மீன் பிடித்துக் கொண்டு கரைக்குத் திருப்பியவர்கள் மற்றும் மீன் பிடிக்கச்சென்ற மீனவர்களிடம், கட்சியினர் வாக்கு சேகரித்தனர். இரண்டு மணி நேரம் கடலில் வாக்கு சேகரித்தனர்.


நானும் என் குழந்தையும்’... தாய்மையைக் கொண்டாடும் செரினா வில்லியம்ஸ்!

உலகின் தலைசிறந்த டென்னிஸ் வீராங்கனை செரினா வில்லியம்ஸின் காதல் கதை, வானிடிஃபேர் என்னும் பிரபல புத்தகத்தில் வெளியாகியுள்ளது. அந்தப் புத்தகத்தின் அட்டைப்படத்துக்குச் செரினா கொடுத்துள்ள போஸ், இணையத்தில் விவாதப் பொருளாக மாறியுள்ளது. புகைப்படம் வெளியாகி இரண்டு நாள் ஆன போதிலும் அதைப் பற்றிய பேச்சு ஓயவில்லை. அப்படி என்ன போஸ் கொடுத்தார் செரினா... சர்வதேச டென்னிஸ் ஒற்றையர் பிரிவு ஆட்டத்தில் 23 முறை கிராண்ட் ஸ்லாம் பட்டம் வென்றவர் செரினா வில்லியம்ஸ். ரெடிட் சமூக வலைதளத்தின் இணை இயக்குநர் அலெக்சிஸ் ஓஹானியனுக்கும் செரினாவுக்கும் காதல் மலர்ந்தது. அவர்கள் இருவரும் திருமணம் செய்ய முடிவு செய்தனர். இந் நிலையில், இருவருக்கும் திருமணம் முடிவதற்கு முன்னரே செரினா கர்ப்பம் தரித்தார். ஆறு வார கருவை வயிற்றில் சுமந்துகொண்டுதான் இந்த ஆண்டு ஜனவரி மாதம் ஆஸ்திரேலிய கிராண்ட் ஸ்லாம் போட்டியில் பங்குபெற்றார். தன் சகோதரி வீனஸ் வில்லியம்ஸை வீழ்த்தி பட்டமும் பெற்றார். டென்னிஸே உலகம் என்று இருந்த செரினா அண்மையில்தான் கர்ப்பமாக இருக்கும் புகைப்படத்தை சமூக வலைத்தளங்களில் பகிர்ந்து தன் மகிழ்ச்சியை வெளிப்படுத்தினார். இந்நிலையில், Vanity Fair என்னும் புத்தகத்தில் ’Serena Williams’s Love Match’ என்ற தலைப்பில் செரினாவின் காதல் வாழ்க்கை பற்றிய சிறப்பு கட்டுரை வெளியாகியுள்ளது. அந்தக் கட்டுரையை மையமாக வைத்து Vanity Fair புத்தகத்தின் அட்டைப்படம் வடிவமைக்கப்பட்டுள்ளது. அந்த அட்டைப்படத்தில் செரினா ஆடைகள் அணியாமல் தன் கர்ப்பத்தை முழுமையாகக் காட்டி, புகைப்படத்துக்குப் போஸ் கொடுத்துள்ளார். இந்தப் புகைப்படம்தான் நேற்றிலி ருந்து இணையத்தில் விவாதப் பொருளாக மாறியுள்ளது. ‘திருமணத்துக்கு முன் கர்ப்பம்’, ’கர்ப்பமாக இருந்தாலும் நிர்வாணப் புகைப்படம் தவறு’ போன்ற நெகட்டிவ் கமென்ட்டுகள் வந்திருந்தாலும் பெரும்பாலானோர் பாசிட்டிவாகத்தான் கமென்ட்ஸ் செய்துள்ளனர். குழந்தை பிறந்த பிறகு, திருமணம் செய்துகொள்ள முடிவெடுத்துள்ளதாம் செரினா-அலெக்சிஸ் ஜோடி!


இறுதிக்கட்ட போரின் போது சரணடைந்தவர்கள் பட்டியல் வெளியீடு

கொழும்பு இலங்கையில் நடைபெற்ற உள்நாட்டுப் போரின் போது காணாமல் போனோர், ராணுவத்திடம் சரணடைந்தவர்கள் பட்டியலை விரைவில் வெளியிட உள் ளதாக அந்நாட்டு அதிபர் மைத்ரிபால சிறிசேனா அதிகாரப்பூர்வமாக அறிவித்துள்ளார். இலங்கையில் விடுதலைப் புலிகள் அமைப்பினருக்கும், அந்நாட்டு ராணுவத்திற்கும் இடையே உள்நாட்டுப் போர் நடைபெற்று வந்தது. கடந்த 2009ம் ஆண்டு மஹிந்தா ராஜபக்சே அதிபராக இருந்த போது இந்த உள்நாட்டுப் போர் முடிவுக்கு வந்தது. இறுதிக்கட்டப் போரின் போது பல்லாயிரக்கணக்கில் அப்பாவி தமிழ் மக்கள் ராணுவத்தால் கொல்லப்பட்டதாக சர்வதேச தமிழ் சமூகத்தினர் வீடியோ ஆதாரங்களுடன் குற்றச்சாட்டுகளை முன்வைத்தனர். இதுகுறித்து ஐநா அமைப்பு விசாரணை நடத்தி வருகிறது. இதனிடையே இறுதிக்கட்டப் போரின் போது இலங்கை ராணுவத்திடம் லட்சக்கணக்கான ஈழத் தமிழர்களும், விடுதலைப் புலிகள் அமைப்பைச் சேர்ந்தவர்களும் சரணடைந்தனர். இவர்களில் ஆயிரக்கணக்கானோரின் நிலை குறித்து அதிகாரப்பூர்வ தகவல் ஏதும் இல்லாத காரணத்தால் உறவினர்கள் அச்சமடைந்தனர். இந்நிலையில் இறுதிக்கட்டப் போரில் ராணுவத்திடம் சரணடைந்தவர்கள் பட்டியலை வெளியிட உள்ளதாக தற்போதைய அதிபர் சிறிசேன அறிவித்துள் ளார். இறுதிக்கட்ட போரின் போது காணாமல் போனவர்களின் நிலைமை குறித்து அரசு அறிவிக்க வேண்டும் அவர்களது உறவினர்கள் கடந்த 114 நாட்க ளாக போராட்டம் நடத்தி வருகின்றனர் என்பது குறிப்பிடத்தக்கது.


பாதிரியார் கடத்தல் சம்பவம்!

காணாமல் போன பாதிரியார் ரேமண்ட் கோ கோங் ஜீயின் மகனை மிரட்டி பணம் கேட்டதாக பகுதி நேர உபர் வாகன ஓட்டுநர் மீது பெட்டா லிங் ஜெயா மாஜிஸ்திரேட் நீதிமன்றத்தில் நேற்று குற்றஞ்சாட்டப்பட்டது. அவர் குற்றச்சாட்டை மறுத்து விசாரணை கோரினார். பாதிரியார் ரேமண்ட் கோவை விடுவிக்க அவரின் 33 வயது மகன் ஜோனாதன் கோ ஸு ஹாவை மிரட்டி 30,000 வெள்ளி கேட்டதாக லாம் சாங் நாம் (வயது 31) மீது குற்றஞ்சாட்டப்பட்டது. லாம் இந்தக் குற்றத்தை மார்ச் 6ஆம் தேதி இரவு 8.46 மணியள வில் பாராடிங் மாலில் புரிந்ததாக கூறப்பட்டது. லாமினை ஜாமினில் விடுவிக் கும்படி அவரின் வழக்கறிஞர் டத்தின் ராஜ் பிரீட் கோர் கேட்டுக் கொண்டார். ஆனால், நீதிமன்றம் மறுத்துவிட்டது. விசாரணையை ஏப்ரல் 26ஆம் தேதி நடத்த மாஜிஸ்திரேட் முகமட் அஸாலி இப்ராஹிம் உத்தரவிட்டார். கோ பிப்ரவரி 13ஆம் தேதி பெட்டாலிங் ஜெயா ஜாலான் எஸ்எஸ் 4பி/10 இல் ஒரு கும்பலால் கடத்தப்பட்டார்.


கோவையிலிருந்து காரிலேயே லண்டன் பயணிக்கும் 3 பெண்கள்..

பெண் கல்வியின் அவசியத்தை வலியுறுத்துவதற்காக 3 பெண்கள் கோவையில் இருந்து கார் மூலம் லண்டன் செல்லும் பயணத்தை நேற்று தொடங்கினர். கோவை கல்வியறிவு இயக்கம் சார்பில் கோவையைச் சேர்ந்த 3 பெண்கள் தங்கள் பயணத்தை நேற்று தொடங்கினர். தமிழக நகர்ப்புற மேம்பாட்டு துறை அமைச்சர் வேலுமணி காரை கொடியசைத்து பெண்களின் பயணத்தை தொடக்கி வைத்தார். இதுகுறித்து அப்பெண்கள் கூறுகையில், பெண்களுக்கு கல்வி வழங்குவது குறித்தும், பெண்கள் முன்னேற்றம் குறித்தும் விழிப்புணர்வை ஏற்படுத்து வதற்காக இந்த பயணத்தை மேற்கொள்கிறோம். பெண்கள் படித்தால் அவர்கள் மூலம் ஒட்டுமொத்த அவரது குடும்பமே கல்வி அறிவு பெறுவர். அனை வரும் கல்வியறிவு பெறுவது என்பது நல்ல விஷயம், இதற்காக நாங்கள் லண்டனுக்கு காரில் செல்கிறோம். உலகில் உள்ள எந்த இந்திய பெண்ணும் இன்னும் ஒடுக்கப்பட்டும், பின்தங்கியும் இருக்கக் கூடாது என்றனர். மியான்மர், லோவோஸ், தாய்லாந்து, சீனா, ரஷ்யா. மத்திய ஐரோப்பா, போலந்து உள்ளிட்ட 24 நாடுகள் வழியாக லண்டன் சென்றடைய உள்ளனர். மொத் தம் 24,000 கி.மீ. தூரத்தை மொத்தம் 70 நாள்களில் கடக்கவுள்ளனர். அதாவது வரும் ஜூன் 5-ஆம் தேதி லண்டனை அடைவர் என்று எதிர்பார்க்கப்படு கிறது. மூவரும் ஒவ்வொரு நாட்டிலும் இறங்கி பெண் கல்வி குறித்த முக்கியத்துவத்தையும், பெண்கள் முன்னேற்றம் குறித்தும் விழிப்புணர்வை ஏற் படுத்துவர்.


எம்.ஏ.சி.சி தலைவரின் விவகாரத்தை மூடி மறைக்க வேண்டாம் பிரதமருக்கு கோபிந்த் அறிவுறுத்தல்

கோலாலம்பூர், ஜன. 21-

டான்ஸ்ரீ அஸாம் பாக்கி மீதான தனது விசாரணையை தொடர்ந்து மலேசிய பங்கு ஆணையம் (எஸ்.சி) வெளியிட்ட முடிவுகளை  ஏற்றுக் கொள்ளும்படி அனைத்து தரப்பினரையும் பிரதமர் டத்தோஸ்ரீ இஸ்மாயில் சப்ரி யாக்கோப் கேட்டுக் கொண்டிருப்பது தலைமைத்துவத்தின் மொத்த தோல்வியை காட்டுகிறது என்று  கோபிந்த் சிங் டியோ கூறினார்.

மலேசிய ஊழல் தடுப்பு ஆணைய (எம்.ஏ.சி.சி) தலைவர் அஸாம் பாக்கி மீதான பிரதமரின் அறிக்கை நாட்டின்  மீது பெரும் தாக்கத்தை ஏற்படுத்தக்கூடிய நிறுவன பிரச்சினைகளை கையாளுவதில் அரசாங்கம் முழுதோல்வி கண்டுவிட்டதை குறிப்பிடுகிறது என்று சிலாங்கூர் ஜ.செ.க. தலைவரும்  பூச்சோங் நாடாளுமன்ற உறுப்பினருமான கோபிந்த் சிங் நேற்று அறிக்கை யொன்றில்  தெரிவித்தார்.

அனைத்து மக்களுக்கும் கேள்வி கேட்கும்  உரிமை இருக்கிறது என்ற உண்மையை பிரதமர் கண்டிப்பாக ஏற்றுக் கொள்ள வேண்டும். குறிப்பாக அதிகாரிகளால் எடுக்கப்படும் முடிவுகள் தொடர்பில் ஏற்படும் கவலைகள் சம்பந்தப்பட்ட சம்பவங்களில் இது மிக அவசியம். இத்தகைய முடிவுகளை வாயை மூடிக்கொண்டு  ஏற்றுக் கொள்ளும்படி மக்களிடம் அவர் கூற முடியாது என்றார் கோபிந்த்.

இந்த சம்பவத்தில் 25(4) ஆவது பிரிவு மீறப்பட்டுள்ளது என விசாரணையின் போது முடிவெடுக்க முடியாமல் போனது ஏன் என்பதற்கு  காரணங்கள் ஏதும் கூறப்படவில்லை. அழுத்தம் கொடுத்த போது  இரண்டாவது அறிக்கையொன்றை எஸ்.சி.வெளியிட்டது என்று கோபிந்த் கூறினார். இதற்கு விளக்கமளிக்கும்படி  பிரதமரை கேட்டுக் கொள்கிறேன். இதனை அவரால் செய்ய இயலாவிட்டால் இம்மாதிரியான ஒரு முடிவை நாம் ஏற்றுக்கொள்ளவேண்டும் என வலியுறுத்த அவர் யார் என்று அவர் வினவினார்.

அஸாமிற்கு எதிராக எந்த குற்றமும் இல்லை என எஸ்.சி. தீர்மானித்து விட்டதாகவும் அனைத்து தரப்பினரும் இந்த முடிவை ஏற்றுக்கொள்ள வேண்டும் என்றும் இஸ்மாயில் கூறியதாக பெர்னாமா  தெரிவித்திருந்தது.


ஜேர்மனியில் ஈழத்து பெண் படுகொலை!

ஜேர்மனியில் வசித்து வரும் ஈழத்து பெண் ஒருவர் படுகொலை செய்யப்பட்டுள்ளதாக தெரிவிக்கப்பட்டுள்ளது. அந்த நாட்டு ஊடகங்களை மேற்கோள்காட்டி வெளியிடப்பட்டுள்ள செய்தியில் இந்த விடயம் தெரிவிக் கப்பட்டுள்ளது. சோபிகா என்ற ஈழத்துப் பெண்ணே இவ்வாறு படுகொலை செய்யப்பட்டுள்ளதாக தெரிவிக்கப்பட்டுள்ளது. கடந்த சனிக்கிழமை அதிகாலை 02.00 மணியளவில் இந்த சம்பவம் இடம்பெற்றுள்ளதாக குறிப்பிடப்பட்டுள்ளது. தனது குடியிருப்பு பகுதியில் வைத்து தாக்குதலுக்கு இலக்காகியிருந்த பெண் தொடர்பில் பொலிஸ் மற்றும் அம்புலன்ஸ் வண்டி உதவிகோரியிருந்த போதிலும், அவர்கள் தாமதமாகவே அந்த இடத்திற்கு வந்துள்ளதாக தெரிவிக்கப்படுகின்றது. இதனையடுத்து, குறித்த பெண் வைத்தியசாலையில் அனுமதிக்கப்பட்ட போதிலும், சிகிச்சை பலனின்றி உயிரி ழந்துள்ளதாக தெரிவிக்கப்பட்டுள்ளது. இதேவேளை, படுகொலை செய்யப்பட்ட ஈழத்து பெண் சோபிகா ஜேர்மனிக்கு அகதிகளாக வரும் மக்களுக்கு உதவி செய்யும் நற்பணிமன்றங்களுடன் இணைந்து சேவை செய்து வருபவர் என தெரிவிக்கப்பட்டுள்ளது.


21 மாணவர்களை கருகி மாளவைத்த பயங்கரத் தீ.

கம்போங் டத்தோ கிராமாட்டில் உள்ள ஒரு சமயப்பள்ளியில்  அதிகாலை நிகழ்ந்த பயங்கரத் தீ விபத்தில் மிகவும் கொடூரமான வகையில் 21 மாணவர்கள் உட்பட 23 பேர் பலியான சம்பவம் நேற்று நாட்டை உலுக்கி யது. இந்த 20 ஆண்டுகளில் நாட்டில் நிகழ்ந்துள்ள படு மோசமான தீ விபத்துச் சம்பவமாக இது கருதப் படுகிறது.

நேற்று அதிகாலை 5.15 மணியளவில் அந்த சமயப்பள்ளியின் இரண்டாவது மாடியில் தீ மூண்டது. அங்கும், அதன் மூன்றாவது மாடியிலும் அங்கு பயிலும் மாணவர்கள் தங்கியிருக்கின்றனர். மொத்தம் 36 மாணவர்க ளுக்கும் ஆறு ஆசிரியர்களுக்கும் அதுதான் அவர்களின் வீடு.

Read More: MALAYSIA NANBAN NEWSPAPER 15.9.2017


வெ.12 ஆக இருந்து வெ.462 ஆக எகிறியது எப்படி?  விசா கட்டண உயர்வை இந்தியத் தூதர் நியாயப்படுதுவதா?

கோலாலம்பூர்,

காமன்வெல்த் கூட்டமைப்பில் மலேசியாவும் இந்தியாவும் உறுப்பு நாடுகளாக உள்ளன. அந்த கூட்டமைப்பில் உள்ள நாடுகள் ஒவ்வொன்றும் சக உறுப்பு நாடுகளுடன் கொண்டுள்ள உறவும் பிணைப்பும் விசா விவகாரத்தில் காட்டும் அக்கறையும் விலக்களிப்பும் போற்றத்தக்க நிலையில் உள்ளன. பிரிட்டிஷார் காலம் வரையில் விசா கட்டணம் விதிக்கப்படவில்லை.

Read More: Malaysia Nanban Tamil Daily on 30.8.2018


மலேசிய இந்தியர்களின் குடியுரிமைப் பிரச்சினை

மலேசிய இந்தியர்களின் நலன் காப்பதற்காக, பிரதமர் இலாகாவின் கீழ் அமைக்கப்பட்டுள்ள சிறப்பு அமலாக்கப் பிரிவினை (SITF) மறுஆய்வு செய்யும் அவசியம் ஏற்பட்டுள் ளது என ஆய்வாளர்கள் கருதுகின்றனர். மேலும், 2020 தூர நோக்கு இலக்கை நோக்கி நாம் சென்று கொண்டிருக்கும் இவ்வேளையில், மலேசிய இந்தியர்கள் எதிர்நோக்கும் பிரச்சினைகளுக்கு அரசியல் ரீதியில் தீர்வு காணும் அதிரடி நடவடிக்கையில் இறங்க வேண்டிய தருணம் வந்து விட்டது என்றும் அவர்கள் கூறுகின்றனர். அனைத்து நிலைகளிலும் மலேசிய இந்தியர்களின் பிரச்சினைகளை கண்டறிந்து, தீர்வு காண்பது, மலேசிய இந்தியர்களுக்கு ஒரு சரியான, நியாயமான, சமமான வகையில் அரசாங்கத்தின் சேவைகளும்,திட்டங்களும் சென்றடைவதை உறுதி செய்யும் நோக்கத்தில் கடந்த 2010 ஜூன் மாதம் பிரதமர் டத்தோஸ்ரீ நஜீப் துன் ரசாக் இலாகாவின் கீழ் இந்த சிறப்புப் பிரிவு (எஸ்.ஐ.டி.எஃப் - SITF) தோற்றுவிக்கப்பட்டது. இதன் கீழ், இந்நாட்டு இந்தியர்களின் குடியுரிமை பிரச்சினைகளுக்கு தீர்வு காணும் வகையில் 2011-ஆம் ஆண்டில் நாடு தழுவிய நிலையில் மை டஃப்தார் இயக்கம் மேற்கொள்ளப்பட்டது. எனினும், பெரும்பாலும் வர்த்தகம் தொடர்பான திட்டங்களிலும் பயிற்சிகளிலுமே இச்சிறப்புப் பிரிவு கவனம் செலுத்தி வந்துள்ளதே தவிர, மலேசிய இந்தியர்கள் சம்பந்தப்பட்ட, குடியுரிமை போன்ற சமூகப் பிரச்சினைகளில் எந்த அளவிற்கு ஈடுபட்டுள்ளது என்பது கேள்விக்குறியே என அந்த ஆய்வாளர்கள் மலேசிய நண்பனிடம் தெரிவித்தனர். இந்தியர்களின் குடியுரிமைப் பிரச்சினை குறித்து எஸ்.ஐ.டி.எஃப் இரண்டாவது கட்ட நடவடிக்கையில் இறங்குவது அவசியம் என்று மலேசிய தேசிய பல்கலைக்கழகத்தின் (யு.கே.எம்) இன ஆய்வுக்கழகத்தின் ஆய்வாளர் டத்தோ டாக்டர் டெனிசன் ஜெயசூரியா கூறுகிறார். குடியுரிமை பிரச்சினை இன்னும் தீர்வு காணப்படாத, மிகவும் சிக்கலான ஒரு விஷயமாக இருக்கின்றது. இந்தியர்களுக்கு இது ஒரு வரலாற்று பிரச்சினை என்று கூட வர்ணிக்கலாம். நிலுவையில் உள்ள பழைய சிக்கல்களுக்கு ஒரே தடவையாக முடிவு காணும் பொருட்டு சிறப்புக்குழுவை அமைத்து, அரசாங்கம் பிரத்தியேகமான வகையில் இதற்கு பரிகாரம் காண வேண்டும் என்று அவர் வலியுறுத்தினார். மலேசிய இந்தியர்கள் சம்பந்தபட்ட இந்த விவகாரத்தில் அரசாங்கம் மீண்டும் தீவிரமாக தலையிட வேண்டிய அவசியம் ஏற்பட்டுள்ளது. நாம் இப்போது 2020-ஐ நோக்கி போய்க்கொண்டிருக்கிறோம். இந்த காலகட்டத்திற்குள் நடப்பில் உள்ள நம் சமுதாய பிரச்சினைகளை களைவதற்கு சிறப்புக்குழுவை அமைத்து செயல்பட வேண்டும் என்றும் அரசாங்கம் இதனை முன்னெடுக்க வேண்டும் என்றும் அவர் மேலும் கூறினார். 2011-இல் மேற்கொள்ளப்பட்ட மை டஃப்தார் இயக்கத்திற்கு பிறகு அரசாங்கம் வேறெந்த இயக்கத்தையும் பெரிய அளவில் இதுவரை மேற்கொள்ளவில்லை. இதுதான் அதற்கான தருணம். ஒவ்வொரு பிரச்சினையையும் ஆறு மாதங்களுக்குள் தீர்த்து வைக்கும் வியூக முறையை அரசாங்கம் கையாளுவது அவசியமும், அவசரமும் கூட என்று டாக்டர் டெனிசன் குறிப்பிட்டார். நமக்கென்று அமைச்சர், துணை அமைச்சர்கள் இருக்கின்றனர். அரசியல் ரீதியில் சட்டத்தில் மாற்றத்தை கொண்டு வர இவர்களால் முடியும். அந்த செல்வாக்கு அவர்களிடத்தில் உள்ளது. ஒவ்வொரு தடவையும், அவ்வப்போது எழக்கூடிய பிரச்சினைகளுக்கு மட்டும் எவ்வளவு காலத்திற்கு நம்மால் தீர்வு காண முடியும்? மை டஃப்தார் நடவடிக்கை முதல் கட்டமாக மேற்கொள்ளப்பட்ட போது டாக்டர் டெனிசன் அதன் ஒருங்கிணைப்பாளராக பொறுப்பேற்றிருந்தார் என்பது குறிப்பிடத்தக்கது. அப்போது சுமார் 14,000 சம்பவங்கள் அடையாளம் காணப்பட்டன என்பதை சுட்டிக்காட்டிய அவர், அவற்றில் இன்னும் சிலவற்றுக்கு தீர்வு காணப்படாமல் இருப்பது குறித்து அதிர்ச்சி தெரிவித்தார். மலேசிய இந்தியர்களுக்கு குறிப்பாக, அரசாங்கம் சில சிறப்பு சலுகைகளை வழங்கி, இவற்றுக்குத் தீர்வு காண வேண்டும் எனவும் அவர் மேலும் வலியுறுத்தினார்.


கோலாலம்பூர் ஒன் சாம்பியன் போட்டியில் களமிறங்குகிறார் அகிலன் தாணி!

கோலாலம்பூர், கலப்பு தற்காப்புக் கலை ஒன் சாம்பியன் போட்டியில் மலேசிய வீரர் அகிலன் தாணி களமிறங்கவுள்ளார்.ஒன் சாம்பியன் கலப்பு தற்காப்புக் கலை போட்டி வரும் ஆகஸ்ட் மாதம் 18ஆம் தேதி வெள்ளிக்கிழமை இரவு 7 மணிக்கு கோலாலம்பூர் ஸ்டேடியம் நெகாராவில் நடைபெறவுள்ளது. உலக வெல்டர் வெயிட் சாம்பியனான ரஷ்யாவின் மாராட் காவ்ரோவ், ஆஸ்திரேலிய வீரர் மார்டின் எங்குயினை சந்தித்து விளையாடவுள்ளார். இதில் மாராட் காவ்ரோவ் 15-0 என்ற வெற்றி பதிவுகளை கொண்டுள்ளார். அதே வேளையில் மார்டின் 8-1 என்ற வெற்றி பதிவுகளை கொண்டுள்ளார். இவ்விருவரும் களமிறங்கும் போட்டியே உலக மக்களின் எதிர்பார்ப்பைத் தூண்டியுள்ளது. ஒன் சாம்பியன் போட்டிகள் மலேசியாவில் நடைபெறுவதால் நமது நாட்டை பிரதிநிதித்து 5 போட்டியாளர்கள் அதில் கலந்து கொள்ளவுள்ளனர். அனைத்துலக ஒன் ஃபைட் சாம்பியன் போட்டியில் களமிறங்கி கலக்கிய செந்தூலைச் சேர்ந்த அகிலன் தாணி இப்போட்டியில் களமிறங்கவுள்ளார். இம் முறை அகிலன் தாணி எகிப்து நாட்டைச் சேர்ந்த ஷெரிப் முகமட்டை சந்தித்து விளையாடவுள்ளார். இதில் அகிலன் தாணி 7-1 என்ற வெற்றி பதிவுகளை கொண்டிருக்கும் வேளையில் எகிப்து வீரர் ஷெரிப் முகமட் 8-3 என்ற வெற்றி பதிவுகளை கொண்டிருக்கிறார். கடும் சவால்களுக்கு மத்தியில் அகிலன் தாணி இப்போட்டியில் வெற்றி பெறுவார் என கூறப்படுகிறது. அகிலன் தாணியை தவிர்த்து எவ் திங், சுபா பிரதர்ஸ், கியானி, கீனு ஆகியோரும் இப்போட்டியில் களமிறங்கவுள்ளனர் என்பது குறிப்பிடத்தக்கது.


போலி சாமியாரின் வக்கிர புத்தி

(காளிதாசன் தியாகராஜன் - ஆர்.குணா) கோலாலம்பூர், தொட்டதற்கெல்லாம் சாமி பார்க்க வேண்டும் என கூறிக்கொண்டு செயல்படுபவர்களும் அதனால் பல பாதிப்புகளை எதிர்கொள்பவர்களின் எண்ணிக்கை யும் நாளுக்கு நாள் அதிகரித்த வண்ணமாக உள்ளது.நமது சமயம் நமக்கு வழங்கிய முறையான வழிபாடுகளை மீறி செயல்படுவதினால்தான் இது போன்ற பிரச்சினைகள் எழுகின்றன. காவல் தெய்வ வழிபாடு என கூறிக் கொண்டு சிலர் செய்யும் தவறான செயல்கள்தான் ஒட்டு மொத்த காவல் தெய்வ வழிபாடுகளுக்கு பாதகமாக விளைகின்றது. தன் இரு மகள்களுக்கும் கழிப்பு கழிப்பதாகக் கூறி போலி சாமியாரை சென்று பார்த்த தாயாருக்கு ஏமாற்றமும் அதிர்ச்சியும்தான் ஏற்பட்டுள்ளது.கெர்டாவ் கம்போங் பாரு சீனா என்னும் இடத்தில் இந்த சம்பவம் நிகழ்ந்துள்ளது. இந்த இடம் தெமர்லோ மாவட்டத்தில் அமைந்துள்ளது. இங்கு வசித்து வரும் தேவி கிருஷ்ணன் (வயது 54) 29 வயதுடைய தன் மூத்த மகளுக்கு வரம் கிடைக்காததாலும், 23 வயதுடைய இரண்டாவது மக ளுக்கு தீராத முதுகு வலியினாலும் பீ யோங் தோட்டத்திலுள்ள அய்யா ஆலயத்தின் பூசாரியை சென்று கண்டுள்ளார். இந்த விவகாரத்தில் இரு பெண் களுக்கும் கழிப்பு கழிக்க வேண்டுமென அய்யாவின் பெயரை சொல்லிக் கொண்டு வக்கிர புத்தியுடன் செயல்பட்ட ஆசாமி கூறியுள்ளார். தன் பிள்ளைகளுக்கு நல்லது நடக்க வேண்டும் என்ற அற்ப ஆசையில் தாயாரும் ஆசாமியின் வார்த்தைகளுக்கு கட்டுப்பட்டுள்ளார். கழிப்பு கழிக்கும் நாளன்று அம்மாதின் மூத்த மகளின் கண்ணைக் கட்டி ஆலயத்தின் அருகிலுள்ள அறைக்குள் அந்த போலி சாமியார் அழைத்துச் சென்றுள்ளார். பின்னர் அப்பெண்ணை தனியாக அந்த அறையில் விட்டு விட்டு வெளியே வந்துள்ளார். அதன் பின்னர் அறைக்கு வெளியே இருந்தவாறு அவர் கூறியது போல் அப்பெண்ணும் தன் உடலிலிருந்த ஆடைகளை அகற்றியுள்ளார். ஒவ்வொரு முறையும் அப்பெண் தன் தாயாரை உடன் இருக்குமாறு கூறியதும் காணொளியில் பதிவாகியுள்ளது. இந்த சம்பவம் நிகழ்ந்த ஒரு வாரத்திற்கு பின்னர் சம்பந்தப்பட்ட பெண்ணின் தங்கைக்கும் இதேபோன்ற கழிப்பு கழித்தல் சாங்கியம் மேற்கொள்ளப்பட்டுள்ளது. சகோதரிகள் இருவருக்கும் கழிப்பு கழித்தல் சாங்கியம் நடந்த அறைக்குள் ரகசிய கேமரா பொருத்தப்பட்டுள்ளது. அங்கு நிகழ்ந்த அனைத்து காட்சிகளும் அந்த கேமராவில் பதிவாகியுள்ளன. இந்த சம்பவம் நிகழ்ந்த ஒரு வருடம் கழித்து சிங்கப்பூரிலுள்ள உறவினர் ஒருவர் இரு பெண்களின் நிர்வாண காணொ ளியை கண்டு அதிர்ச்சி அடைந்துள்ளார். இந்த விஷயத்தை அறிந்த அப்பெண்களின் தாயார் தன் மகள்களின் வாழ்க்கையை தாமே அழித்து விட்டதாக வேதனைப் பட்டுள்ளார். இந்த விவகாரம் தொடர்பில் அச்சகோதரிகளின் மாமா போலீசில் புகார் செய்துள்ளார். சம்பந்தப்பட்ட போலி சாமியாரை போலீஸ் கைது செய்து விசாரணை செய்துள்ளது. தனிப்பட்ட காரணத்தினால்தான் இச்செயலை செய்ததாகவும் அந்த காணொளியை தாம் சமூக வலைத்தளத்தில் பகிரவில்லை என்றும் அந்நபர் போலீஸ் விசாரணையில் தெரிவித்துள்ளார். போலி சாமியார் தற்போது ஜாமினில் விடுவிக்கப்பட்டுள்ளார். இந்த விவகாரம் தொடர்பில் சம்பந்தப்பட்ட குடும்பத்தினர் சபாய் சட்டமன்ற உறுப்பினர் காமாட்சியை சந்தித்துள்ளனர். இந்த விவகாரத்தில் இந்திய சமுதாயத்தைச் சேர்ந்த கட்சி ஒன்று சம்பந்தப்பட்ட போலி சாமியாருக்கு ஆதரவு தெரிவித்து வருகின்றது. வக்கிர புத்தியுடன் செயல்பட்ட அந்த ஆசாமி கெர்டாவிலுள்ள ஒரு கிளையின் அரசியல் கட்சியின் துணைத் தலைவர் என்ற தகவலும் கசிந்துள்ளது. கட்சியின் உறுப்பினர் என்பதால் சம்பந்தப்பட்ட ஆசாமிக்கு ஆமாம் சாமி போடாமல் உண்மை நிலவரத்தை அறிந்து சமுதாய உணர்வுடன் சம்பந்தப்பட்ட அரசியல் கட்சியை சார்ந்தவர்கள் செயல்பட வேண்டுமென நேற்று காலை பாதிக்கப்பட்ட குடும்பத்தினருடன் தலைநகரில் நிகழ்ந்த பத்திரிகையாளர் சந் திப்புக் கூட்டத்தில் கலந்து கொண்ட காமாட்சி தெரிவித்தார்.


மக்களவையில் விவாதங்களுக்கு கட்டுப்பாடு  விதிக்கப்படாது -பிரதமர்

கோலாலம்பூர்,

மக்களவையில் நாடாளுமன்ற உறுப்பினர்களின் விவாதங்களுக்கு கட்டுப்பாடு  விதிக்கப்படாது என்று பிரதமர் துன் டாக்டர் மகாதீர் முகமட் நேற்று உத்தரவாதம் அளித்துள்ளார். இன்று புதன்கிழமை விவாதங்கள் தொடங்கும்போது அதனை பார்க்கலாம் என்று அவர் சொன்னார். நாடாளுமன்ற உறுப்பி னர்களால் மக்களவையில்  விவாதிக்கப்படும் வாதங்களை கட்டுப்படுத்தக்கூடாது என்பதுதான் எங்கள்  கொள்கை.

Read More: Malaysia Nanban Tamil Daily on 18.7.201


நாளை தாய்லாந்து மன்னரின் பிரம்மாண்டமான இறுதிச்சடங்கு: பாங்காக்கில் குவியும் மக்கள்!

பாங்காக்:

கடந்தாண்டு காலமான தாய்லாந்து மன்னரின் இறுதிச்சடங்கு ரூ.500 கோடி பொருட்செலவில் நாளை நடைபெறவுள்ளதை அடுத்து ஆயிரக்கணக்கான மக்கள் தலைநகர் பாங்காக்கில் குவிந்து வருகின்றனர். மன்னருக்கு இறுதி மரியாதை செலுத்துவதற்காக வரும் அந்நாட்டு மக்கள், கருப்பு உடையணிந்து சலங் லுவாங் மைதானத்திற்கு வெளியே காத்திருக்கின்றனர். பலர் இரவில் கொட்டிய மழையை பொருட்படுத்தாமல் தலைநகர் பாங்காக்கில் முகாமிட்டுள்ளனர்.
தாய்லாந்து மன்னரின் இறுதிச்சடங்கில் கலந்துகொள்வதற்காக உலகின் பல நாடுகளின் தலைவர்களும் வரவுள்ளனர். இதற்காக பாதுகாப்பு ஏற்பாடுகள் விரிவாக செய்யப்பட்டுள்ளன. தாய்லாந்தை 70 ஆண்டுகளாக ஆண்ட மன்னர் பூமிபால் அதுல்யதேஜ், உடல்நலக்குறைவால் கடந்தாண்டு அக்டோபர் 13ம் தேதி, 88வது வயதில் காலமாணார். இதற்காக அரண்மனையில் இறுதிச்சடங்குகள் நடைபெறும் சதுக்கம் கடந்த ஒராண்டாக வடிவமைக்கப்பட்டுள்ளது குறிப்பிடத்தக்கது.


ரொனால்டோவை கருவில் இருக்கு போதே கலைக்க நினைத்த தாய்!

கால்பந்து உலகில் தனக்கென்று ஒரு ரசிகர் பட்டாளத்தையே கொண்டவர் போர்ச்சுகல் வீரர் கிறிஸ்டியன் ரொனால்டோ. அவரைப் பற்றிய சில சுவாரஸ்யமான தகவல்கள் தற்போது வெளியாகியுள்ளன.அதில் ரொனால்டோ கால்பந்து வீரர் என்பதையும் தாண்டி அவர் ஒரு பிளே பாய் என்பது எத்தனை பெருக்கு தெரியும், என்பது தெரியவில்லை. மளிகைக் கடை பட்டியல் போல நீளும் அவரது கேர்ள் ஃபிரண்ட்ஸ் லிஸ்ட். கல்யாணம் ஆகவில்லை. குழந்தை உண்டு. அப்பன் இருந்தும், அம்மா யாரெனத் தெரியாமல் வளர்வது ரொனால்டோவின் குழந்தை மட்டுமாகத்தான் இருக்கும்.எனக்கு தந்தை ஆக வேண்டும் என ஆசை இருந்தது. குழந்தை பெற்றுக்கொண்டேன். ஆனால், என் மகனின் தாய் யார் என்பதை சொல்ல வேண்டிய அவசியம் இல்லை. நேரம் வரும்போது என் மகனிடம் மட்டும் அதைச் சொல்வேன். அவனும் புரிந்து கொள்வான் என நம்புகிறேன் என ரொனால்டோ விளக்கம் சொல்லியதாக கூறப்படுகிறது.ஜூனியர் ரொனால்டோ மட்டுமா? கிறிஸ்டியானோ ரொனால்டோவின் பிறப்பும் விசித்திரமானது என்று கூறப்படுகிறது. CR7 வயிற்றில் இருக்கும்போது, அந்த கருவைக் கலைக்க நினைத்தாராம் அவர் தாய். ஆம், கருவிலேயே கலைக்க நினைத்த குழந்தைதான் இன்று கால்பந்து உலகை ஆள்கிறது என்றால் மிகையல்ல.


தனியார் மருத்துவக் கட்டணச் சுமைகள்:

மலேசிய அரசாங்கத்தின் சுகாதாரச் சேவைகள் மற்ற நாடுகளோடு ஒப்பிடும் போது மிகச் சிறந்த நிலையில் இருந்த போதிலும் தனியார் மருத்துவ சேவைகளை வழங்கும் வகை யில் மருத்துவமனைகளும், கிளினிக்குகளும் பேரளவில் பெருகி வருவது மலேசியாவின் சுகாதார பராமரிப்பிற்கான வாய்ப்புகளை உருவாக்கினாலும் பொது மக்களின் குறிப்பாக குறைந்த வருமானம் பெறுபவர்களுக்கு மிகப் பெரிய பொருளாதாரச் சுமைகளை ஏற்படுத்து கின்றதா என்பதே இன்றைய ஏவுகணையின் கேள்வியாகும். * சாதாரணமான சளித் தொல்லைக்கு மருத்துவம் பார்க்க ரிம.154.00 * தொடர் வறட்டு இரும லுக்கான சிகிச்சைக்கு ரிம.260.00 * சாதாரண காய்ச்சலுக்கான வைத்தியத்திற்கு ரிம.74 * காலில் ஏற்பட்ட காயத் திற்கு ஐந்து தையல்கள் போடுவதற்கு ரிம.160.00 * குழந்தையின் உடல் நல சிகிச்சைக்கு ரிம.100.00 என தனியார் மருத்துவக் கட்டணங்களின் தொடர்பில் பொதுமக்களிடையே அன்றாடம் பேசப்பட்டு வரும் தகவல்களை ஏவுகணை தொடுத்திருக்கும் நிலையில் மலேசியாவில் தனி யார் கிளினிக்குகளோ அல்லது மருத்துவமனைகளோ விதிக்கும் மருத்துவக் கட்டணங்கள் ஒருமுகப்படுத்தப் படவில்லை என்பதை தெளிவாக உணர முடிகின்றது. தனியார் கிளினிக்குகளில் வெளி நோயாளிகளாக சிகிச்சை பெறச் செல்லும் வியாதிகளான; * காய்ச்சல் * இருமல் /சளி * உடல் சோர்வு * வயிற்றுப் போக்கு * கண் வலி * தொண்டை வலி போன்ற சுகாதார பாதிப்பு களுக்கு தனியார் கிளினிக்கு களில் குறைந்தபட்சம் 10 நிமிடங்கள் முதல் 30 நிமிடங்கள் வரையிலான சிகிச்சைகளுக்கான கட்டணம் இமயமென உயர்ந் திருப்பது தற்போதைய மக்களின் அன்றாட விவகாரமாக உருவெடுத்துள்ளதாகவே ஏவுகணை கருதுகின்றது. வரையறையே இல்லாமல் கட்டணங்களா? மலேசியாவின் தற்போதைய பொருளாதார நெருக்கடியான சூழலில் விலைவாசிகள் மலை யென உயர்ந்து வருவதற்கான தடுப்பு நடவடிக்கைகள் அறவே இல்லாத நிலையில் நடுத்தர வருமானம் பெறுபவர்களும், குறைந்த வருமானம் பெறுகின்ற வர்களும் மிகப் பெரிய சிக்கலை எதிர் நோக்கியிருக்கும் நிலையில் தனியார் கிளினிக்குகளின் சேவைக் கட்டணங்களும் கட்டுக் கடங்காமல் உயர்ந்தால் பொதுமக்களின் சுமை மேலும் மோச மடையாதா என்பதே ஏவு கணையின் கேள்வி யாகும். மலேசியாவில் தனியார் மருத்துவ சேவைகளை வழங்கு வதற்கான தனியார் சுகாதார கிளினிக் குகளை பின்வரும் வகையில் வகைப்படுத் தலாம். * தனியார் மருத்துவ மனையின் கிளினிக்குகள் * தனியார் கிளினிக்குகள் * உரிம வர்த்தகக் கிளி னிக்குகள் * போலி கிளினிக்குகள் * 24 மணி நேர கிளினிக்குகள். தனியார் மருத்துவமனைகளின் வளர்ச்சியும், தனியார் கிளினிக்கு களின் எண்ணிக்கை உயர்வும் மலேசியாவின் வளர்ச்சியினைப் பிரதிபலித்தாலும் தகுதியான மற்றும் தரமான சிகிச்சையை நேர விரயமில்லாமல் பார்க்க வேண்டும் என நினைக்கும் சாதாரண வருமானம் பெற்று வருபவர்களின் எண்ணம் அறவே ஈடேராமல் போய்விடுமோ என்ற அச்சமும் ஏவுகணைக்கு ஏற்பட் டுள்ளது. ஒரே மாதிரியான நோய்க்கு வைத்தியம் பார்ப்பதற் கான கட்டணம் வேறுபட் டிருப்பது ஒருபுறம் இருந்தாலும் கட்டண வேறுபாடுகள் ஆச்ச ரியப்படவைக்கும் நிலையிலும் அதிர்ச்சியை ஏற்படுத்தும் வகையிலும் இருப்பது நியாயமா? என பாதிக்கப்பட்டவர்களின் கேள்விக்கு யாராவது பதில் தருவார்களா? இதற்கிடையே, 24 மணி நேர வைத்திய நிலையங்கள் (கிளி னிக்குகள்) என அறிவுறுத் தப்பட்டு அதற்கான விளம்பரப் பலகைகளும் மிகப் பெரிதாக வைக்கப்பட்டிருக்கும் நிலையில் குறிப்பிட்ட மணிக்குப் பிறகு பெறப்படும் சிகிச்சைகளுக்கு கூடுதல் கட்டணங்கள் வசூலிக் கப்படுவது ஏன்? என்ற கேள் விக்கு இன்றுவரை ஏவுகணைக் குப் பதிலே கிடைக்கவில்லை. மேலும் தனியார் வைத்திய நிலையங்கள் விதிக்கும் கட்ட ணங்களுக்கு ரசீதுகள் வழங் கப்படுவது கட்டாயமாக்கப்பட வில்லை என்பதுவும் கட்ட ணங்கள் வேறுபாட்டிற்குக் காரண மாக அமையலாம் என ஏவுகணை ஊகிக்கின்றது. மருத்துவ கட்டண வழிகாட்டிகள் உள்ளனவா? மலேசியாவில் பேரளவில் மேற்கொள்ளப்பட்டு வரும் மருத்துவச் சேவைகளின் தனியார் மயமாக்கும் நடவ டிக்கைகள் வரவேற்கத்தக்கது என்றாலும் குறைந்த வரு மானம் பெறுபவர்களுக்கு மிகப் பெரிய சுமையினை ஏற்படுத்தாத வண்ணம் சில சாதகமான நடவடிக்கைகளை மலேசிய சுகாதார அமைச்சு மேற்கொள்ள வேண்டிய அவ சியம் இருப்பதாகவே ஏவு கணை உணர்கின்றது. இதற் கிடையே, தற்போது நிர்ணயம் செய்யப்பட்டிருக்கும் தனியார் வைத்திய நிலையங்களின் கட்டணங்கள் தொடர்பான வழி காட்டிகள் வழங்கப்பட்டுள்ள னவா? என்பதையும் அறிய ஏவுகணை விரும்புகின்றது! மலேசியாவில் தனியார் கிளினிக்குகளின் கட்டணம் தொடர்பான ஆயிரக்கணக்கான புகார்கள் செய்யப்பட்டிருந் தாலும் அதற்கான நடவடிக் கைகள் மேற்கொள்ளப்பட் டுள்ளனவா? என்பதைப் பொது மக்கள் அறிய விரும்பு கின்றனர்.


மீண்டும் பிரியும் அனுஷ்கா- கோஹ்லி!

காதல் பறவைகளாக வலம்வந்த அனுஷ்காவும், கோஹ்லியும் பிரியப் போவதாக தகவல்கள் வெளியாகியுள்ளது. இந்திய கிரிக்கெட் வீரர் விராட் கோஹ்லியும், பிரபல பாலிவுட் நடிகை அனுஷ்கா சர்மாவும் நீண்ட காலமாக காதலித்து வருகிறார்கள். சில காலம் முன்பு இருவர் காதலுக்குமிடையே விரிசல் ஏற்பட்ட நிலையில் சமீபத்தில் தான் ஒன்று சேர்ந்தார்கள். இதைத் தொடர்ந்து, அனுஷ்கா ஷாருக்கானுடன் தி ரிங் படத்திலும், கோஹ்லி கிரிக்கெட் போட்டிகளிலும் பிசியாக உள்ளனர். இந்த ஆண்டு திருமணம் செய்து கொள்ள முடிவெடுத்திருந்த கோஹ்லிக்கு ஏமாற்றமே மிஞ்சியது. இதனால் மீண்டும் காதலில் விரிசல் விழுந்துள்ளதாம், இப்படி தினமும் சண்டை போட்டுக் கொண்டிருப்பதை விட பிரிந்துவிடுவது மேல் என்ற முடிவுக்கு வந்துள்ளதாக தகவல்கள் கசிந்துள்ளன.


சிங்கம், புலி, கரடியை சந்தித்த எனக்கு நண்டுகளை கண்டு பயம் இல்லை: அமைச்சர் ஜெயக்குமார்!

காட்டு விலங்குகளான சிங்கம், புலி, கரடியை சந்தித்த எனக்கு நண்டுகளை கண்டு பயமில்லை என சட்டப்பேரவையில் மீன்வளத்துறை அமைச்சர் ஜெயக்குமார் தெரிவித்துள்ளார்.
சட்டப்பேரவையில் இன்று பேசிய மையிலாப்பூர் சட்டமன்ற உறுப்பினர் நடராஜ், பட்டினப்பாக்கத்தில் தூண்டில் வளைவுகள் அமைக்கப்படுமா? என கேள்வி எழுப்பினார். அதற்கு பதிலளித்த அமைச்சர் ஜெயக்குமார், கடல் சீற்றத்தால் பாதிக்கப்பட்டவர்களுக்கு நிவாரணம் வழங்கப்படும். மீனவர்களுக்கு பெரும்பா க்கத்தில் புதிய வீடுகள் கட்டித் தரப்படும் என்றார்.

தொடர்ந்து பேசிய அவர், சிலர் விளம்பரத்துக்காக என் வீட்டில் நண்டு விடும் போராட்டம் நடத்துகின்றனர். காட்டு விலங்குகளான சிங்கம், புலி, கரடி போன்றவற்றை பார்த்துவிட்டுதான் இங்கு வந்திருக்கேன். நண்டுகளுக்கு பயந்தவன் நான் இல்லை என அவர் கூறினார்.
இதைத்தொடர்ந்து பேசிய துணை முதல்வர் ஓ.பன்னீர்செல்வம், அமைச்சர் ஜெயக்குமார் 2002ல் வனத்துறை அமைச்சராக இருந்தார். அப்போதுதான் சிங்கம், புலியை பார்த்தார் என கூறியதும் பேரவையில் பெரும் சிரிப்பலை எழுந்தது.


மே 13-ம் திகதி மூன்றாம் உலகப்போர் தொடங்கும்

சர்வதேச நாடுகளை பெரும் அழிவுக்கு வழிவகுக்கும் மூன்றாம் உலகப்போர் எதிர்வரும் மே 13-ம் திகதி தொடங்கும் என வெளியாகியுள்ள தகவல் அதிர்ச் சியை ஏற்படுத்தியுள்ளது. எதிர்காலத்தில் நடக்கப்போவதை முன்கூட்டியே சரியாக கணித்து கூறுவதில் பிரபலமானவர் நாஸ்டர்டாமஸ். 2017-ம் ஆண்டு தொடங்கி மூன்றாம் உலகப்போர் உலகை அழிவுப்பாதைக்கு கொண்டு செல்லும் எனக் கணித்தார். இவரை தொடர்ந்து பாபா வாங்கா என்ற மூதாட்டி மூன்றாம் உலகப்போர் 2016 முதலே தொடங்கி விடும் என கணித்துக் கூறினார். தற்போது இருவரை தொடர்ந்து Clairvoyant Horacio Villegas என்பவர் இவ்விரு கருத்துக்களையும் உண்மை எனக் கூறியுள்ளார். 2016-ம் ஆண்டில் டொனால்ட் டிரம்ப் அமெரிக்க அதிபராக பதவியேற்பார் என இவர் 2015-ம் ஆண்டிலேயே சரியாக கணித்து கூறியுள்ளார். இதனை தொடர்ந்து தற்போது 2017-ம் ஆண்டு மே மாதம் 13-ம் திகதி மூன்றாம் உலகப்போர் தொடங்கும் என்ற பகீர் தகவலையும் வெளியிட்டுள்ளார். அமெரிக்கா, ரஷ்யா, வட கொரியா, சிரியா மற்றும் சீனா ஆகிய 5 நாடுகளும் இந்த மூன்றாம் உலகப்போரில் பங்கேற்கும். இந்த மூன்றாம் உலகப்போர் ஆரம்பமாவதற்கு டொனால்ட் டிரம்ப் தான் காரணமாக இருப்பார்.மே 13 முதல் அக்டோபர் 13-ம் திகதிக்குள் மூன்றாம் உலகப்போரின் பேரழிவை உலகம் சந்திக்கும். இந்த யுத்தத்தில் சிரியா அதிபரான ஆசாத் வெடிகுண்டு தாக்குதல் மூலம் கொல்லப்படுவார். மேலும், மூன்றாம் உலகப்போருக்கு பின்னர் ‘பேரழிவின் மன்னர்’ என டொனால்ட் டிரம்ப் அழைக்கப்படுவார் என Clairvoyant Horacio Villegas கணித்துள்ளார்.


ஒரு நூற்றாண்டின் மாமனிதர் விடை பெறுகிறார் ஒபாமா.....!

தனது எட்டு ஆண்டு அதிபர் பதவிக் காலம் முடிவடைந்து நாளை 20-1-2017 வெள்ளிக்கிழமை பராக் ஒபாமா அதிகாரப்பூர்வமாக விடை பெறுகிறார். அமெரிக்க அதிபர் ஒருவர் உச்சப் புகழுடன் பதவியிலிருந்து விலகிச் செல்வது இதுவே முதல் முறையாகும். இவ்வுலகில் வாழ தற்போதைய காலகட்டத்தைவிட சிறப்பான காலகட்டம் வேறெதுவும் இல்லை என்று தனது பதவி காலம் முடிவடையும் இவ்வேளையில் ஒபாமா உலக மக்களுக்கு அறிவுறுத்தியுள்ளார். உலக வல்லரசான அமெரிக்காவின் 44ஆவது அதிபராக கடந்த 2009 ஜனவரி 20ஆம் தேதி ஒபாமா பொறுப்பேற்றார். கறுப்பினத்தைச் சேர்ந்த முதலாவது அமெரிக்க அதிபர் என்ற பெருமையையும் ஒபாமா பெறுகிறார். முன்னாள் அதிபர் புஷ் நிர்வாகத்தின் ஈராக் போர் தொடர்பான கொள்கைகளுக்கு எதிராக ஒபாமா திகழ்ந்ததால் அதுவே அமெரிக்க அதிபர் பதவி அவரின் கைவசமானது. அமெரிக்க அதிபர் பதவியை ஏற்றபோது, உலகிற்கு அவர் அறிவித்த முதலாவது செய்தி, பில்லியன் கணக்கில் அரசு செலவு செய்யும் ஆயுதப் படையை அமெரிக்கா குறைக்கும் என்பதாகும். அதேபோல் உலகம் முழுவதிலும் அணு ஆயுதங்கள் தடை செய்யப்படுவதற்குஒபாமா முழுமையான ஆதரவை தெரிவித்தார். அரை நூற்றாண்டுகளுக்கு மேலாக கியூபாவுடன் பகைமை காத்து வந்த அமெரிக்காவின் நிரந்தர முட்டுக்கட்டையை தகர்த்தெறிந்த பெருமையும் ஒபாமாவையே சாரும். 2013 ஆம் ஆண்டு ஜோகனஸ்பெர்க்கில் நடந்த முன்னாள் தென்னாபிரிக்கா அதிபர் நெல்சன் மண்டேலாவின் மறைவு அஞ்சலி நிகழ்ச்சியில் ஒபாமா, கியூபா அதிபர் ரவுல் காஸ்ட்ரோவுடன் தாமாக முன்வந்து கைகுலுக்கியது அவரின் பெருந்தன்மையை காட்டியது. கருப்பின அரசியல்வாதியை வெள்ளையர்கள் ஆதரித்தால் ஏதோ ஒன்று தவறாக நடக்கப் போகிறது என்ற அமெரிக்கர்கள் கொண்டிருந்த எண்ணத்தையே தவிடுபொடி யாக்கிக் காட்டினார் ஒபாமா, அமெரிக்காவைத் தாண்டியும் உலக மக்களால் நேசிக்கப்பட்ட ஒரு தலைவர் என்றால் அவரின் நம்பிக்கையூட்டும் வார்த்தைகளுக்காகவே உலகின் கவனத்தை ஈர்த்த அதிபர் ஆவார். ஒபாமா பதவியிலிருந்து எட்டு ஆண்டு காலத்தில் முந்திய நிர்வாகம் போல், வலுக்கட்டாயமாக போரில் ஈடுபடும் ஓர் இக்கட்டான நிலைக்கு ஒபாமா கொண்டு செல்லவில்லை. ஆனால், அமெரிக்க மண்ணில் பயங்கரவாதத் தாக்குதல் நடத்தப் பட்ட விவகாரத்தில் ஒசாமா பின் லேடன் மரணம் மூலம் அவர் நிறைவுரை எழுதியுள்ளார். அதேவேளையில் பகைமை நாடுகளான ரஷ்யா, சீனாவை எதிர்கொள்வதில் அவர் குறைவான திறன் கொண்டிருந்தார்.அவரது மென்மையான அணுகு முறையால் அந்த நாடுகள் பல விவகாரங்களில் அமெரிக்காவுக்குச் சவால் விடுத்துவிட்டுத் தப்பித்தன. அமெரிக்க அரசியலில் தாக்கம் செலுத்துகின்ற பணத்தின் திருவிளையாடல்களைக் குறைக்க வேண்டும். அதன் மூலம் ஜனநாயக அமைப்புகளை மறு கட்டுமானம் செய்ய வேண்டும் என்பதையும் அமரிக்கர்களுக்கு அவர் அழுத்தந் திருத்தமாக வலியுறுத்தியுள்ளார். தமது ஆட்சியில் அமெரிக்க நிறுவனங்களை பாதுகாப்பதற்கு நிறைய சட்டங்களை உருவாக்கி பெருமையும் ஒபாமாவையே சேரும். புஷ் நிர்வாகத்தில் அமெரிக்காவிற்கு பெரும் மிரட்டலாக இருந்தது அல் - கயிடா தீவிரவாத அமைப்பாகும். ஒபாமா காலத்தில் பெரும் மிரட்டலை ஏற்படுத்தியது isis என்று சொல்லக்கூடிய பயங்கரவாத அமைப்பாகும். அந்த அமைப்பை வேரறுப்பதில் ஒபாமா தோல்வி சற்று கண்டுள்ளார். அனைத்துலக அரங்கில் இலங்கை, பர்மா போன்ற நாடுகளின் இன படுகொலை களை ஒபாமா கண்டிக்காதது, அவரின் வீரியத்தில் ஏற்பட்டுள்ள பின்னடைவாகும். இவரின் காலத்தில்தான் ஐரோப்பிய ஒன்றியம் உடைந்து சிதைந்துள்ளது. ரஷ்யா உத்வேகம் பெற்றது. லிபியா, எகிப்து, சிரியா போன்ற நாடுகளின் ஆட்சி கவிழ்ப்பும், அதனை தொடர்ந்து ஆயிரக்கணக்கான அப்பாவி மக்கள் கொல்லப்பட்டதும் இவரின் காலத்தில்தான் நிகழ்ந்துள்ளது. தன்னுடைய பேச்சாற்றலை கொண்டு அமெரிக்காவின் உச்சப் பதவியை அடைந்த 55 வயதான ஒபாமா, அமெரிக்காவின் 45 ஆவது அதிபராக தேர்ந்தெடுக்கப்பட்டு இருக்கும் டொனால்ட் டிரம்பின் கொள்கைகளை முற்றாக நிராகரித்தவர். டொனால்ட் டிரம்ப் வெற்றி பெறாமல் இருந்திருப்பாரேயானால் ஒபாமா கடுமையாக விமர்சிக்கப்பட்டு இருப்பார். மக்கள் ஒற்றுமையால் மட்டுமே மாற்றங்களும், வளர்ச்சிகளும் நிகழும் என்று அடிக்கடி வலியுறுத்தும் ஒபாமா, அமெரிக்கா வல்லரசு என்று சொல்லலாம். ஆனால், நாம் வளர இன்னும் நிறைய உயரம் இருக்கிறது என்று அவர் கூறிய கருத்து அமெரிக்கர்களை சிந்திக்க வைத்துள்ளது. இனவாத அமெரிக்க சமூகத்தில் இன்னமும் பிரிவினையை ஏற்படுத்தும் ஒரு சக்தி இருந்து கொண்டுதான் இருக்கிறது. அது வேரறுக்கப்பட வேண்டும் என்று தனது ஆதங்கத்தை வெளிப்படுத்தியுள்ளார் தான் அதிபராக பொறுப்பேற்றபோது இருந்ததைவிட தற்போது வலுவான நிலையில் அமெரிக்கா இருப்பதாகவும் அதுதான் அமெரிக்காவிற்கு தாம் விட்டுச் செல்லும் செல்வமாகும் என்று ஒபாமா உணர்ச்சிப் பொங்க கூறியுள்ளார். கடந்த 25 ஆண்டுகளாக தனது பிள்ளைகளுக்கு தாயாகவும் தனக்கு மனைவியாகவும் மட்டுமல்ல, தன்னுடைய சிறந்த தோழியாக இருந்த மனைவி மிச்செல்லின் தியாகத்தையும் நினைவு கூர்ந்து அமெரிக்க அதிபர் என்ற முறையில் தனது இறுதி உரையை ஒபாமா முடித்துள்ளார். ஒபாமாவின் சாதனைகள், தோல்விகளுக்கான வெகுமதியை அவர் பெறாவிட்டாலும் ஒரு மனிதன் என்ற முறையில் அவரை மக்கள் எப்போதும் நினைவுகூர்வார்கள். ஆழமான சிந்தனையோடு செயல்பட்ட தலைமை அதிகாரியாக, அமெரிக்காவின் முதல் கருப்பின அதிபர் காலத்தால் போற்றப்படுவார். சமூக ஊடகங்களோடும் மக்களின் பண்பாட்டோடும் நல்ல உறவுகளைப் பேணிய 21 ஆம் நூற்றாண்டு மனிதராக அவர் திகழ்வார். துப்பாக்கிக் கலாச்சாரத்தாலும் இன வெறுப்பாலும் பாதிக்கப்பட்டவர்களின் வலியை உணர்ந்தவராக அவர் இருந்துள்ளார். மக்களின் நினைவில் எப்போதும் அவர் இருப்பார்.